PKPP: Enam premis dikompaun

KUCHING: Sebanyak enam buah premis perniagaan telah dikompaun kerana tidak mematuhi Prosedur Operasi Standard (SOP) Perintah Kawalan Pergerakan Pemulihan (PKPP) dalam satu operasi pemantauan di kawasan Kuching pada Rabu lalu.

Ketua Pegawai Kesihatan Persekitaran Negeri Sarawak Billy Sujang berkata, premis berkenaan tidak mematuhi SOP PKPP sama ada tidak mengambil suhu badan, tidak merekod kehadiran dan tidak membuat nyahkuman mahupun sanitasi di premis seperti mana dikehendaki dalam SOP di bawah Peraturan-Peraturan Pencegahan dan Pengawalan Penyakit Berjangkit.

“Operasi tersebut adalah termasuk larangan merokok di tempat makan dan pemantauan pematuhan SOP PKPP di kawasan Gita, Metro City, Matang Baru dan Demak, dalam Daerah Kuching sejajar dengan pembukaan semula sektor ekonomi.

“Dalam operasi tersebut sebanyak 63 premis telah diperiksa merangkumi 30 kedai makan, 29 kedai peruncitan dan serbaneka serta empat kedai gunting rambut atau salon,” katanya dalam kenyataan di sini, semalam.

Tambahnya, masih terdapat kedai makan yang menyediakan bahan pencuci sebagai cecair pencuci tangan tanpa menyediakan sinki dan pili air, perbuatan ini boleh membahayakan kesihatan orang lain.

“Dalam operasi sama, sebanyak 17 notis telah dikeluarkan di bawah Seksyen 32B Akta Makanan 1983 kepada 17 individu dengan 15 atas kesalahan di bawah Peraturan 11(1)(d) – merokok di tempat makan dan dua atas Peraturan 12(1)(b)- menyediakan tempat abu rokok dibawah PPKHT 2004.

“Kesalahan ini di bawah Peraturan 11(1) boleh dikompoun sehingga RM250 atau diambil tindakan di mahkamah jika gagal membayar kompoun dan jika disabit kesalahan, boleh didenda tidak melebihi RM10,000 atau dipenjarakan tidak melebihi dua tahun.

“Manakala kesalahan menyediakan tempat abu rokok di permis tempat makan adalah di bawah Per 12(1)(d) dan boleh dikompoun sebanyak RM250 atau didakwa di mahkamah dan jika disabit kesalahan boleh didenda tidak melebihi RM3,000 atau dipenjarakan selama tidak melebihi enam bulan,” jelasnya.

Tegasnya, larangan merokok di tempat makan sentiasa berkuatkuasa di bawah Peraturan-Peraturan Kawalan Hasil Tembakau 2004.

Operasi Bersepadu tersebut melibatkan 44 anggota penguatkuasa dengan 24 dari Kementerian Kesihatan Malaysia, Jabatan Kesihatan Negeri Sarawak (JKNS) dan Pihak Berkuasa Tempatan, Polis Diraja Malaysia, Angkatan Tentera Malaysia dan lain-lain agensi.

Billy dalam masa yang sama mengucapkan terima kasih kepada pengusaha sektor ekonomi yang telah mematuhi SOP berkaitan dan adalah berharap usaha seperti ini akan diteruskan dalam usaha melindungi diri, keluarga, masyarakat dan negeri daripada jangkitan Covid-19.

Oleh Zarina Abdullah

See author's posts


Nestlé Malaysia lindungi pekerja, bekalan

PETALING JAYA: Nestlé (M) Bhd berhasrat memastikan misinya tercapai untuk melindungi pekerja, menjamin bekalan yang lebih stabil dan memberi sokongan kepada masyarakat ketika pandemik Covid-19.

Ketua Pegawai Eksekutifnya, Juan Aranols berkata, ia merupakan cabaran yang dihadapi semasa beroperasi ketika pandemik itu.

“Ketika dilanda krisis seperti Covid-19, kami perlu memastikan kaedah pengendalian yang jelas misalnya melindungi pekerja – khususnya petugas barisan hadapan yang bekerja di kilang, pengedaran dan jualan, memastikan bekalan barang perkilangan yang lebih stabil ke seluruh negara dan menyokong masyarakat menerusi sebarang kaedah yang mampu kami lakukan.

“Ketiga-tiga misi ini menyebabkan kami amat sibuk semasa Perintah Kawalan Pergerakan (PKP) bagi memenuhi harapan pengguna,” katanya kepada pemberita selepas majlis pemeteraian Memorandum Persefahaman (MoU) melibatkan Nestlé Malaysia dan Majlis Bandaraya Petaling Jaya (MBPJ) di sini semalam.

MoU itu melibatkan pelancaran program kitar semula secara perintis kepada dua perbandaran Petaling Jaya iaitu Bandar Sri Damansara dan Ara Damansara.

Nestlé Malaysia melancarkan program pengumpulan barangan kitar semula di PPR Lembah Subang 1 di Taman Putra Damai baru-baru ini dengan kerjasama penyedia penyelesaian kitar semula dan pengasingan sisa, iCycle Malaysia.

“Kerjasama kami dengan MBPJ dan program PPR yang dilancarkan baru-baru ini akan memanfaatkan lebih 13,000 isi rumah dan kami berhasrat memperluaskannya kepada lebih ramai masyarakat pada masa akan datang,” kata Aranols.

Semasa majlis pemeteraian itu, Nestlé Malaysia turut memperkenalkan pembungkusan baharu yang menyediakan maklumat kitar semula kepada pengguna untuk mengasingkan pembungkusan produk Nestlé bagi memudahkan langkah kitar semula. – Bernama

See author's posts


PANDELELA ‘MENYINAR’

RATU terjun negara Pandelela Rinong akhirnya membawa sinar buat skuad terjun negara apabila meraih pingat emas acara 10 meter (m) platform individu wanita di kejohanan terjun Piala Dunia FINA 2021 semalam.

Atlet berusia 28 tahun itu mempamerkan terjunan bertenaga dan menyakinkan untuk mengungguli final yang berlangsung di Pusat Akuatik Tokyo, Jepun dengan mengumpul 355.70 mata selepas melengkapkan tujuh terjunan.

Penerjun tuan rumah Matsuri Arai mengumpul 342.00 mata untuk pingat perak manakala Caeli Mckay dari Kanada meraih gangsa dengan 338.55 mata.

Kejayaan meraih pingat emas itu menjadikan Pandelela satu-satunya atlet yang menyumbang pingat buat pasukan terjun negara yang menggalas cabaran ke Piala Dunia kali ini.

Terdahulu, pada saingan separuh akhir, Pandelela menduduki tempat ketiga dengan 333.00 mata di belakang Mckay dengan 343.85 mata manakala Andrea Spendolini Siriex di tempat kedua dengan 336.00 mata.

Kejayaan Pandelela turut menarik perhatian Menteri Belia dan Sukan Datuk Seri Reezal Merican Naina Merican yang pantas mengucapkan tahniah kepada atlet negara itu menerusi akaun Twitter dan Facebooknya.

“Defied the odds and now she stands at the top of the podium! (Mengatasi segala kemungkinan dan kini dia berdiri di podium utama!) Tahniah @Pandelela_R !! Kejayaan ini terus menyemarakkan semangat kita semua sebelum acara yang terbesar tahun ini. So so proud of you (Sangat sangat bangga dengan kamu) Pandelela #DemiMalaysia #KontinjenMalaysia,” katanya.

Sementara itu, nasib tidak menyebelahi bekas juara dunia Cheong Jun Hoong hari ini apabila menamatkan saingan di tempat tercorot pada separuh akhir dengan 237.35 mata, berbanding semalam beliau mempamerkan aksi cemerlang mengungguli peringkat kelayakan dengan 345.30 mata.

Bagaimanapun, Jun Hoong masih boleh mengukir senyum setelah berjaya meraih tiket kelayakan ke Sukan Olimpik Tokyo.

Terdahulu, penerjun lelaki negara Chew Yiwei gagal dalam percubaannya untuk melayakkan diri ke Olimpik Tokyo selepas keputusan tidak memberangsangkan dalam acara 3m papan anjal individu lelaki dengan mencatatkan 315.10 mata untuk menamatkan saingan di tempat ke-43, sekali gus gagal mara ke separuh akhir.

Rakannya, Muhammad Syafiq Puteh yang  mencatat keputusan lebih baik daripada Yiwei apabila menduduki tempat ke-23 dengan 367.35 mata namun atlet berusia 25 tahun itu turut gagal ke separuh akhir.

Pandelela, Leong Mun Yee, Wendy Ng Yan Yee, Nur Dhabitah Sabri dan Jun Hoong bakal menggalas cabaran negara dalam acara terjun di temasya Sukan Olimpik Tokyo yang dijadualkan pada 23 Julai hingga 8 Ogos ini. – Bernama

See author's posts


Percepat baik pulih sekolah daif

SIMANGGANG: Ahli Dewan Undangan Negeri (ADUN) Bukit Begunan, Datuk Mong Dagang berharap agar kerja membina dan membaik pulih sekolah daif di seluruh Sarawak dapat dipercepat.

Menurut beliau tindakan tersebut adalah amat penting demi mengurangkan penderitaan yang ditanggung oleh warga pendidik dan pelajar dari sekolah daif dalam negeri ini pada masa sekarang.

“Sebelum ini, Kerajaan Sarawak dengan kerjasama Jabatan Pendidikan Negeri dan Jabatan Kerja Raya (JKR) telah memuktamadkan bahawa sejumlah 37 sekolah rendah termasuk dua sekolah menengah dalam negeri ini akan dibina serta dibaik pulih.

“Bagi saya projek tersebut tiada masalah untuk dipercepat kerana Kerajaan Sarawak telah pun menyalur sejumlah RM700 juta melalui dua kali bayaran kepada Kementerian Kewangan bagi tujuan itu sebelum ini,” kata beliau.

Mong berkata demikian pada Majlis Perasmian Kursus Pembangunan Kapasiti KMKK Daerah Sri Aman dan Pelancaran  Key Performance Indicator (KPI) Serta Penyampaian Baucar Bantuan Yayasan Sarawak Bagi DUN Bukit Begunan di sini baru-baru ini.

Bagaimanapun Timbalan Menteri Pendidikan I, Datuk Dr Mah Hang Soon menerusi sesi soal jawab persidangan Dewan Rakyat pada Selasa lepas memaklumkan kerajaan telah pun melulus sejumlah 93 projek baik pulih bangunan daif untuk sekolah dalam negeri ini.

Katanya, projek baik pulih bangunan daif di sekolah dengan dana RM1 bilion ini dilaksana melalui tiga fasa iaitu fasa satu melibatkan 41 sekolah dengan kos berjumlah RM350 juta dengan fasa dua pula melibatkan 52 sekolah dengan kos berjumlah RM350 juta.

Manakala fasa tiga sedang dimuktamadkan senarai dan skop projek oleh Kementerian Pendidikan Malaysia bersama dengan Kerajaan Sarawak melibatkan kos projek sebanyak RM300 juta.

Selain itu, Mong pada majlis itu juga menasihat ibu bapa agar memeriksa pembekal dan kualiti pakaian seragam sekolah sekiranya anak-anak mereka menerima Baucar Bantuan Yayasan Sarawak.

“Saya difaham bahawa pada tahun ini sejumlah 26,175 pelajar telah pun dipilih untuk menerima Baucar Bantuan Pakaian Seragam Yayasan Sarawak (YS) bernilai RM200 seorang.

“Justeru ibu bapa penerima perlulah memastikan anak-anak mendapat pakaian seragam terbaik dan berhenti memberi alasan tidak mampu menghantar anak-anak bersekolah disebabkan oleh alasan kewangan sebelum ini,” kata Mong.

Hadir sama ialah wakil Pengarah Yayasan Sarawak, Liew Zhe Rong, Timbalan Residen Sri Aman, Elvis Didit, Pegawai Daerah Sri Aman, Mohd Ashree Wee, wakil Pegawai Pendidikan Daerah Sri Aman, Wilson Risit dan para KMKK di sini.

Beliau pada program itu telah menyerahkan Sijil Ketua Kaum kepada 82 penerima di samping menyerahkan Baucer Bantuan Pakaian Yayasan Sarawak bernilai RM200 seorang kepada para pelajar terpilih.

Oleh Valentine Ngumbang

See author's posts


Ketua masyarakat bawa suara rakyat

DATO’ Seri Tiong King Sing hadir menyaksikan ketua masyarakat menerima sijil pelantikan di Bintulu baru-baru.

BINTULU: Ketua masyarakat adalah ‘jambatan komunikasi’ yang berperanan membawa suara rakyat kepada kerajaan, kata Ahli Parlimen Bintulu Dato’ Seri Tiong King Sing.

Justeru itu, menurutnya ketua masyarakat perlu sentiasa menjalinkan hubungan yang baik dengan penduduk setempat.

“Saya berasa amat bertuah kerana dapat menyaksikan seramai 33 ketua masyarakat menerima sijil pelantikan yang secara rasminya akan berkhidmat kepada orang ramai.

“Saya berharap semua ketua masyarakat dapat menjalinkan hubungan yang baik dengan rakyat tempatan kerana ia merupakan jambatan komunikasi untuk membawa suara rakyat kepada kerajaan,” katanya dalam satu kenyataan, baru-baru ini.

Dalam pada itu, beliau juga berharap mereka (ketua masyarakat) dapat menunaikan kewajipan menjaga kebajikan dan memajukan rakyat agar lebih sejahtera, harmoni dan bersatu padu.

“Pelantikan ini dipilih tanpa mengira bangsa, agama dan latar belakang politik. Perkhidmatan yang diberikan kepada rakyat juga tidak kira siang dan malam.

“Sekiranya anda tidak dapat hadir ke mesyuarat tanpa sebab yang munasabah, meninggalkan komuniti dan gagal menunjukkan prestasi perkhidmatan yang memuaskan sehingga mencetuskan kegusaran serta kritikan orang ramai, maka pihak berkuasa tidak akan teragak-agak untuk menarik balik jawatan tersebut,” ujarnya.

Mengulas lanjut, Dato’ Seri Tiong yang lebih 20 tahun berkecimpung dalam arena politik memberitahu, ia tidak keterlaluan jika kepercayaan dan kebebasan diberikan kepada pemimpin masyarakat untuk mengendalikan perkara berkaitan hal ehwal dan sara hidup rakyat.

“Jarang sekali saya campur tangan dalam hal tersebut bagi mengelakkan sebarang konflik yang tidak patut berlaku.

“Jika terdapat sebarang pertikaian atau permasalahan yang tidak dapat diselesaikan, pemimpin masyarakat boleh memberi nasihat atau berbincang dengan pegawai di pejabat wilayah atau daerah.

“Sekiranya masalah itu benar-benar tidak dapat diselesaikan, datanglah berjumpa dengan saya kerana saya sentiasa bersedia menghulurkan bantuan dan memberikan cadangan kepada anda dalam pelbagai aspek,” ujarnya lagi.

See author's posts


Letupan gas, kakitangan JHS cedera

MIRI: Seorang kakitangan Jabatan Hutan Sarawak (JHS) cedera akibat letupan gas di pejabat jabatan itu di Pusat Komersial 101, Jalan Miri-Pujut di sini,semalam.

Mangsa, lelaki berumur 50 tahun dikejarkan ke Hospital Miri ke Hospital Miri untuk mendapatkan rawatan lanjut dan keadaannya dilaporkan stabil.Insiden berlaku sekitar 7.45 pagi itu turut menyebabkan bahagian siling, dinding dan cermin pejabat di tingkat bawah mengalami kerosakan.

Ketua Jabatan Bomba dan Penyelamat Malaysia (JBPM) Zon Miri, Law Poh Kiong berkata, pihaknya menerima panggilan kecemasan berhubung kecemasan itu pada 8.02 pagi.

Katanya, sepasukan anggota dari Balai Bomba dan Penyelamat Miri Sentral yang diketuai TPgB Hamdani Madon digerakkan ke lokasi.

“Pasukan bomba yang tiba dilokasi mendapati berlaku letupan gas.

“Setelah penilaian ‘size-up’ tempat kejadian, pihak bomba mendapati masih terdapat kehadiran bau gas bocor.

“Kejadian menyebabkan seorang mangsa mengalami cedera dan dihantar ke hospital oleh rakan sekerjanya,” katanya dalam satu kenyataan.

Poh Kiong berkata, tiada kerja pemadaman dilakukan dan anggota melakukan kerja ‘isolate panel board’ dan sistem ‘CO2’ pada bangunan.

“Namun, pasukan bomba diarahkan bersedia di lokasi untuk sebarang kemungkinan berlaku kebakaran sehingga Unit Forensik Bomba Miri tiba di lokasi kejadian untuk tindakan selanjutnya,” katanya.

Beliau berkata, setelah memastikan keadaan selamat anggota bertolak balik ke balai dan operasi tamat sepenuhnya pada 9.32 pagi.

Punca sebenar kejadian dan jumlah kerugian masih dalam siasatan anggota forensik bomba.

Turut hadir, sepasukan anggota polis Ibu Pejabat Polis Daerah Miri dan kakitangan Sarawak Gas.

Oleh LIONG CHAI LING

See author's posts


KM Semilang dipindah ke Tanjung Manis

KUCHING: Perpindahan Kapal Maritim (KM) Semilang ke Zon Tanjung Manis adalah untuk melancarkan tugas operasi dan cari lamat di zon maritim di sana.

Pengarah Maritim Negeri Sarawak, Laksamana Pertama Maritim Zin Azman Md. Yunus berkata, dengan penambahan aset Maritim Malaysia di Zon Maritim Tanjung Manis, pemantauan di perairan Sarawak akan dapat dilakukan dengan lebih efisien.

“KM Semilang ini telah diputuskan untuk ditempatkan di Kem Tanjung Manis bagi meningkatkan keupayaan dan pengoperasian yang pada ketika ini hanya ada sebuah aset yang ditempatkan di sana.

“Kita yakin penempatan baharu ini akan dapat meningkatkan kemampuan kita di Zon Maritim Tanjung Manis untuk tujuan operasi penguatkuasaan dan mencari dan menyelamat (SAR) sekiranya berlaku sebarang kejadian diperairan Tanjung Manis,” katanya dalam sidang media di jeti Agensi Penguatkuasaan Maritim Malaysia (APMM) KOMTAS.

Menurut beliau, sebanyak lima aset beroperasi sehari bagi memastikan perairan Sarawak tidak dicerobohi.

“Perairan kita sering dicerobohi oleh nelayan asing dan aktiviti jenayah dan salah laku sering mengambil tempat di kawasan perairan.

“Kita mahu membanteras semua kegiatan jenayah salah laku yang berlaku di perairan negeri ini dengan menguatkuasakan undang-undang yang sedia ada,”jelasnya.

Beliau juga memberitahu bahawa Maritim Sarawak memiliki 15 kapal dan 15 bot yang akan ditempatkan di seluruh Zon Maritim Sarawak untuk memantau seluruh perairan negeri ini.

Oleh ASYRAF HALIM

See author's posts


Sudan Selatan teruk dilanda banjir

GENEVA: Sekurang-kurangnya 700,000 orang terjejas oleh banjir yang disifatkan terburuk dalam tempoh 60 tahun di Sudan Selatan, kata Pertubuhan Bangsa-Bangsa Bersatu (PBB), semalam.

“Situasi kemanusiaan semakin buruk,” kata Matthew Hollingworth, pengarah negara Program Makanan Sedunia di Sudan Selatan, pada taklimat maya di Geneva.

“Kira-kira 700,000 orang mengalami kesulitan ketika banjir yang belum pernah terjadi sebelumnya melanda seluruh negara, menenggelamkan seluruh kampung, rumah, tanah pertanian, ternakan dan mata pencarian.”

Daripada jumlah orang yang terjejas, 230,000 berada di Jonglei, negeri yang paling teruk terjejas, dan telah mengalami insiden banjir lebih dari sekali.

Seramai 85,000 orang telah kehilangan tempat tinggal.

“Apa yang paling membimbangkan ialah hujan lebat yang kita saksikan ini telah bermula sebelum air dari banjir tahun lalu surut sepenuhnya,” kata Hollingworth.

“Sekarang, pada tahun 2020, banjir kemungkinan menjadi lebih parah, yang terburuk dalam 60 tahun – dan kita belum lagi berada di puncak musim banjir tahunan.”

Di Jonglei, lebih 1.4 juta orang menderita kebuluran teruk.

“Keadaan sukar ini pasti akan bertambah buruk jika tidak ada bantuan kemanusiaan yang memadai,” kata Hollingworth.

Program Makanan Sedunia PBB bertujuan menyokong 700,000 orang yang terjejas banjir dan memerlukan sekurang-kurangnya AS$58 juta (RM241 juta) untuk tempoh enam bulan akan datang bagi menyampaikan bantuan makanan untuk kecemasan menyelamatkan nyawa bagi mengurangkan rasa lapar dan kekurangan zat makanan.

Ia juga mengatakan akan berusaha untuk mengurangkan risiko bencana banjir di masa depan dengan membina semula penebat banjir.

Sudan Selatan bergelut untuk mengatasi kesan perang saudara selama enam tahun yang mengorbankan kira-kira 380,000 orang dan melumpuhkan pengeluaran minyak mentah, yang menyumbang lebih 90 peratus pendapatan negara.

Laporan sebelumnya dari pejabat kemanusiaan PBB, OCHA mengatakan bahawa 7.5 juta orang di seluruh selatan Sudan memerlukan bantuan kemanusiaan, yang mana 6.5 juta orang akan kelaparan. – AFP

See author's posts


Kelindan lori maut, dua lagi cedera dalam kemalangan lori di Selangau

SIBU: Seorang kelindan lori maut manakala dua lagi pemandu lori cedera apabila terlibat dalam satu kemalangan di Jalan Pan Borneo selepas Sekolah Kebangsaan Sungai Sepiring, Selangau di sini, hari ini.

Jurucakap Pusat Gerakan Operasi (PGO) Bomba negeri berkata kemalangan itu membabitkan dua lori yang membawa muatan baja dan serbuk simen.

Katanya, pemandu lori Wilson Kam, 33, yang membawa lori muatan baja mengalami kecederaan tetapi berjaya keluar sendiri.

Bagaimanapun, kelindan lori Micheal Nyanggai, 38, tercampak keluar dan disahkan meninggal dunia di tempat kejadian oleh pegawai perubatan.

“Pemandu lori yang membawa muatan serbuk simen,Saing Migi, 64, turut mengalami kecederaan.

“Kesemua mangsa yang tersepit berjaya keluar sebelum pihak bomba tiba di lokasi kejadian.

“Kesemua mangsa yang cedera dibawa oleh ambulan Kementerian Kesihatan Malaysia (KKM) untuk rawatan lanjut dan mangsa yang meninggal dunia diberikan kepada pihak polis untuk tindakan lanjut,” katanya.

Pihak Bomba dari Balai Bomba dan Penyelamat Selangau dikejarkan ke lokasi kejadian bagi memadamkan api di tayar lori yang terlibat dalam kemalangan.

Oleh SHAHRUL QAIZAT

See author's posts


Tahap perolehan Industri Aeroangkasa dijangka pulih seawal 2022

KUALA LUMPUR: Industri aeroangkasa diunjurkan pulih dan mencatatkan semula prestasi perolehan seperti sebelum berlakunya pandemik Covid-19 seawal tahun depan, kata Menteri Kanan merangkap Menteri Perdagangan Antarabangsa dan Industri, Datuk Seri Mohamed Azmin Ali.

Beliau berkata, unjuran itu boleh dicapai sekiranya Malaysia terus memanfaatkan pakej kerja baharu yang memberi impak positif kepada keseluruhan ekosistem melalui penyetempatan produk.

“Pemulihan akan dipercepat jika industri dapat memperluas lagi perkhidmatan kargo udara, penerbangan perniagaan serta penyelenggaraan, pembaikan dan baik pulih (MRO), di samping perkhidmatan latihan profesional,” katanya semasa menyampaikan ucaptama pada webinar Airbus Malaysia Connect di sini pada Khamis.

Beliau berkata, pandemik telah menjejaskan industri aeroangkasa Malaysia dengan perolehan keseluruhan merosot 20 hingga 30 peratus pada 2020 daripada perolehan RM16.22 bilion pada 2019.

Mohamed Azmin berkata, penerbangan komersial merupakan subsektor yang paling terjejas teruk berikutan penutupan sempadan antarabangsa dan perintah kawalan pergerakan domestik dengan pembuatan aeroangkasa dan perniagaan MRO mengalami pesanan tertunda dan perkhidmatan penyelenggaraan yang tinggi.

“Kebanyakan aktiviti pembuatan dan perkhidmatan aeroangkasa terhenti sementara, manakala sebahagian pekerja diberhentikan atau diberikan cuti sementara berikutan larangan perjalanan di seluruh dunia selain pesawat komersial dan perniagaan tidak beroperasi.

“Memandangkan pembuat pesawat mengurangkan kadar pengeluaran buat sementara waktu untuk menyesuaikan operasi dengan persekitaran pasaran yang mengalami penyusutan, saya ingin memaklumkan bahawa ada kalangan mereka yang berada dalam ekosistem rantai bekalan telah memanfaatkan kelembapan permintaan untuk mengatur semula kewangan dalam pembangunan kemampuan dan teknologi baharu,” katanya.

Dalam melangkah maju, beliau menggesa komuniti aeroangkasa untuk terus menyesuaikan operasi mereka dan bersedia dengan apa sahaja yang mendatang.

“Ketika kita bergerak maju bagi merebut peluang baharu, amat penting untuk kerajaan dan pihak industri bekerjasama secara strategik untuk menjadikan sektor ekonomi penting ini kembali kukuh dan melonjak ke tahap pencapaian dan kecemerlangan baharu,” katanya.- Bernama

See author's posts


ELAK SEBARANG TEKANAN

MESKIPUN hanya menempuhi satu perlawanan persahabatan sepanjang tempoh rehat selama sebulan, Kuching City FC diyakini masih berada dalam landasan terbaik mempersiapkan diri bagi berdepan Selangor FC malam esok dalam kempen TM Piala Malaysia musim 2021.

Justeru, Ketua pasukan Kuching City, Joseph Kalang Tie yakin bahawa pasukan kendalian Irfan Bakti Abu Salim itu masih lagi dahagakan perlawanan kompetitif sebelum berdepan aksi sebenar namun menganggap ia bukan alasan untuk tidak mencari solusi lain bagi memastikan skuad tetap bersedia dalam apa jua keadaan.

Jelasnya, Kuching City sepatutnya berdepan satu lagi aksi persahabatan menentang Negeri Sembilan FC sebelum ia terpaksa dibatalkan susulan pemain dan pegawai pasukan itu disahkan positif Covid-19.

“Dalam tempoh rehat selama sebulan ini, kami hanya sempat mengadakan satu perlawanan persahabatan sahaja menentang Melaka United pada minggu lalu dan aksi berdepan Negeri Sembilan pula terpaksa dibatalkan.

“Kalau boleh memang kami nak bermain lagi sebab tidak cukup satu aksi sahaja, tetapi bagi saya ia bukan alasan untuk kami tidak melakukan persediaan rapi walaupun tanpa perlawanan persahabatan yang mencukupi,” katanya.

Ujarnya lagi, lawan Selangor FC nanti bukannya perlawanan mudah namun beliau tidak mahu memikirkan status lawan kerana apa yang penting adalah fizikal dan mental pasukan, jadi sebolehnya Kuching City ingin elak sebarang tekanan fikirkan kekuatan lawan.

Joseph yang pernah beraksi bersama Selangor FC bagaimanapun mengharapkan kehadiran mereka di pentas berprestij kali ini bukan hanya sekadar pelengkap sambil menyifatkan pasukan masih berpeluang untuk mengejar slot suku akhir.

“Banyak lagi yang kita kena perbaiki selepas pasukan seri dan tewas dalam dua perlawanan terdahulu, tetapi saya percaya dengan pengalaman yang saya dan pemain-pemain lain ada akan membantu Kuching City.

“Walaupun kami masih baharu dalam saingan ini, tetapi saya harap ada orang akan ingat yang Kuching City juga antara pasukan yang mampu jadi perhatian dalam TM Piala Malaysia dan saya sendiri ingin beri yang terbaik kepada pasukan.

“Saya juga ingin penyokong tahu bahawa walaupun kami mungkin hadir sebagai pasukan yang kecil, namun impian kami besar untuk lihat pasukan mara sejauh mungkin,” tambahnya.

Oleh ADI SAFARMAN

See author's posts


MTDC, PTVSB bekerjasama dalam perkhidmatan pengkomersialan teknologi

BANGI: Perbadanan Pembangunan Teknologi Malaysia (MTDC) telah menandatangani Memorandum Persefahaman (MoU) dengan Petronas Technology Ventures Sdn Bhd (PTVSB) bagi memanfaatkan keupayaan dan kekuatan masing-masing dalam membina satu ekosistem yang berkesan untuk pengkomersilan teknologi tempatan.

Ketua Pegawai Eksekutif MTDC, Datuk Norhalim Yunus berkata, MoU ini bukan sahaja menyediakan peluang untuk terlibat dengan teknologi yang dibangunkan oleh Petronas, tetapi berupaya dalam menyokong syarikat tempatan.

“Melalui proses kerjasama ini, kita juga akan dapat membantu usahawan-usahawan tempatan untuk bekerjasama dalam ekosistem Petronas dan MTDC agar mereka mampu membangunkan teknologi yang boleh digunakan Petronas atau mengkomersilkan teknologi Petronas bagi digunakan di luar ekosistem Petronas.

“Kita melihat kerjasama ini akan memberi manfaat bukan sahaja kepada Petronas dan MTDC malahan ia dilihat sebagai platform bagi membangunkan usahawan tempatan untuk menembusi pasaran dalam negara dan kemudiannya membawa teknologi itu ke luar negara,” katanya kepada media selepas pemeteraian MoU itu baru-baru ini.

MoU tersebut ditandatangani oleh Norhalim bagi pihak MTDC dan PTVSB diwakili Ketua Pegawai Eksekutifnya, Dr Mahpuzah Abai, dengan disaksikan oleh Menteri Sains, Teknologi dan Inovasi (MOSTI), Khairy Jamaluddin.

Turut hadir, Pengerusi MTDC Tan Sri Abd Rahman Mamat, Naib Presiden Kanan Strategi Korporat Petronas Mazuin Ismail dan Naib Presiden Kanan Penyampaian Projek dan Teknologi Petronas Samsudin Miskon.

Menurut Norhalim lagi, MoU tersebut akan memberi tumpuan kepada teknologi yang diperlukan bukan sahaja dalam ekosistem Petronas tetapi juga boleh digunakan oleh industri lain seperti pertanian.

“Jadi apabila kita dapat bekerjasama dengan sebuah syarikat teknologi yang terutama di dunia (Petronas), kita akan melihat ianya akan dikembangkan kepada banyak teknologi yang releven untuk IR 4.0.

“Kita nak gunakan platform ini untuk menjemput usahawan tempatan yang mempunyai teknologi yang mungkin relevan bagi kegunaan dalam ekosistem Petronas seperti teknologi hijau, teknologi yang melibatkan data besar, robotik termasuk dron dan benda-benda yang boleh membantu syarikat di dalam ekosistem Petronas,” katanya.

Sementara itu, Khairy dalam ucapannya sebelum menyaksikan upacara pemeteraian MoU itu berkata, antara aspek MoU hari ini adalah berkenaan usaha pembiayaan dalam National Technology Innovation Sandbox (NTIS) melalui Dana Padanan Korporat.

“Melalui NTIS, penyelidik, inovator, pemula niaga dan usahawan berteknologi tinggi akan dapat menguji dan mengakses barangan serta perkhidmatan, model perniagaan dan mekanisme penghantaran dalam persekitaran sebenar.

“Melalui dana ini dengan peruntukan padanan sehingga RM5 juta (daripada setiap pihak), kedua-dua pihak dijangka akan membiayai kos penyelidikan dan pembangunan, atau hasil inovasi tempatan, terutamanya dari Petronas, daripada peringkat idea sehingga ke pengkomersilan,” katanya.

MTDC merupakan sebuah agensi pembangunan dan pengkomersilan teknologi di bawah MOSTI. Manakala, PTVSB merupakan bahagian pengkomersilan teknologi Petronas.

See author's posts


Aspek pertanian terus diberikan perhatian

BINTULU: Keperluan masyarakat khususnya dalam aspek pertanian terus diberikan perhatian dalam melonjak pendapatan ekonomi penduduk.

Menteri di Jabatan Ketua Menteri (Integriti dan Ombudsman) Datuk Talib Zulpilip berkata, ini termasuklah melibatkan khidmat nasihat, peralatan, projek dan sebagainya.

“Kerajaan GPS memberi perhatian kepada penduduk luar bandar dan bandar. Bukan hanya bercakap bahkan memberi bantuan, nasihat dan pertolongan,” katanya.

Beliau berkata demikian semasa berucap merasmikan penutupan Agriculture Community Outreach Programme (AgriCOP) di Rumah Pada Selan, Kuala Anau Tatau.

Menurutnya, kerajaan menerusi Jabatan Pertanian kini giat mengadakan program untuk mendekatkan penduduk dengan jabatan terbabit.

“Jabatan Pertanian telah mengadakan program untuk mendekati penduduk dalam usaha menarik minat mereka menceburi bidang ini,” katanya.

Talib, yang juga Ahli Dewan Undangan Negeri (ADUN) Jepak, memaklumkan bahawa Kerajaan Gabungan Parti Sarawak (GPS) sentiasa memberikan perhatian kepada semua penduduk di negeri ini.

Program AgriCOP tersebut dihadiri oleh120 peserta dari lima rumah panjang iaitu Rumah Pada, Rumah Jumput, Rumah Empaling, Rumah Robert dan Rumah John.

Pada masa yang sama, beliau memaklumkan pelaksanaan Projek Transformasi Luar Bandar (RTP) 2020 di kawasan Annau/Batang Tatau.

“Antara projek tersebut ialah bina baharu jalan di Rumah Lunsa Panto (Rumah Pada Ak Selan) sebanyak RM85,000, bina baharu Pejalan Kaki Kayu dan Jeti di Rumah John Assan sebanyak RM240,000, bina baharu jalan menuju ke Rumah Jumput Senduk sebanyak RM235,000 dan bina bahru Jeti Berbumbung di Rumah Robert Nyembong sebanyak RM50,000.”

“Manakala, Projek Bina Jalan Baru Tatau ke Kuala Tatau (Pakej 1) (Tatau – SK Annau) sebanyak RM28 juta akan dimasukkan dalam Rancangan Malaysia nanti,” katanya.

Turut hadir, wakil Pemangku Pegawai Pertanian Bahagian Bintulu Kairulnieza Waynie dan Pemanca Gerosen Jubin.

Oleh Ellie Edward

See author's posts


Kerajaan komited kekang penularan Covid-19

KUCHING: Kerajaan Sarawak komited melakukan pelbagai usaha termasuk bersedia mendapatkan ubat-ubatan yang diperlukan bagi mengekang penularan pandemik Covid-19 di negeri ini.

Penasihat Jawatankuasa Pengurusan Bencana (JPBN) Sarawak, Dato Sri Dr. Sim Kui Hian berkata, ia juga sebagai inisiatif Kerajaan Sarawak dalam membantu melengkapkan usaha berterusan Kementerian Kesihatan Malaysia (KKM) dalam membanteras penularan virus.

“Ketua Menteri, Datuk Patinggi Abang Johari Tun Openg telah mengarahkan JPBN Sarawak untuk membeli segala perubatan yang diperlukan dalam memerangi Covid-19 untuk menyelamatkan nyawa rakyat kita.

“Ubat ini tidak murah, malah harga untuk satu dos sahaja boleh mencecah RM6,000. Inilah komitmen Ketua Menteri kita untuk memelihara kesejahteraan rakyat di negeri ini,” katanya pada pada Majlis Pelancaran Taman Riverbank Batu Kawah di sini, semalam.

Majlis pelancaran tersebut telah disempurnakan oleh Ketua Menteri, Datuk Patinggi Abang Johari Tun Openg.

Berhubung pelancaran Taman Riverbank Batu Kawah, Dr. Sim berkata, ia merupakan projek warisan di kawasan Batu Kawah, sama seperti Jambatan Datuk Chong Kiun Kong yang siap dibina pada 1994.

Mengulas lanjut, pembinaan Jambatan Datuk Chong Kiun Kong menjadi pemangkin pembangunan sosioekonomi di kawasan itu selain sebagai usaha meningkatkan sistem perhubungan kepada masyarakat setempat.

“Apa yang kita lihat hari ini hanyalah Fasa 1 dan 2 dan bakal ada pembangunan lanjut iaitu Fasa 3, 4 dan 5 untuk taman ini. Justeru, berterima kasih kepada pengundi di Batu Kawah kerana mempercayai dan menyokong saya sejak 2016.

“Sepanjang lima tahun ini, menerusi sokongan rakyat dan peruntukkan daripada kerajaan, Batu Kawah telah menyaksikan perubahan yang amat besar yang memanfaatkan rakyat di sini, dan lebih RM300 juta juga telah disalurkan untuk pembangunan di kawasan ini,” ujarnya.

Menurut beliau, projek itu seharusnya menjadi projek bersama antara kerajaan negeri dan Kerajaan Persekutuan sebelum ini, namun Kerajaan Persekutuan memutuskan untuk memberhentikan pembiayaan disebabkan pertukaran kerajaan pada 2018.

Bagaimananapun, kata Dr. Sim, Abang Johari memutuskan untuk meneruskan pelaksanaan projek menggunakan dana Kerajaan Sarawak, manakala Perikatan Nasional (PN) yang mula mengambil alih pentadbiran juga menyalurkan sedikit pembiayaan kepada projek itu.

Malah, Abang Johari katanya juga telah meluluskan dana tambahan berjumlah RM5juta untuk melancarkan pelaksanaan projek berkenaan.

Oleh itu, beliau menzahirkan penghargaan kepada Abang Johari kerana meneruskan pelaksanaan projek berkenaan yang dapat membantu Sarawak menjana lebih banyak hasil untuk membangunkan sosioekonomi rakyat di negeri ini.

Oleh SYAMIMI HUSNA

See author's posts


Bas, kereta api bertembung 17 maut

BANGKOK: Sekurang-kurangnya 17 penumpang terbunuh dan lebih 20 lagi cedera dalam insiden pertembungan antara sebuah bas dan kereta api di Thailand, kira-kira jam 8 pagi semalam.

Berdasarkan maklumat awal daripada polis daerah, penumpang bas berkenaan dalam perjalanan ke sebuah kuil di wilayah Cha Choeng Sao, kira-kira dua jam dari Bangkok, untuk menghadiri keramaian Buddha, Wan Khao Phansa.

Gabenor Wilayah Cha Choeng Sao, Maitree Tritilanond, memberitahu media bahawa setakat ini, kira-kira 29 orang dilaporkan cedera dalam kemalangan berkenaan.

Gambar di lokasi kejadian yang dirakamkan pasukan penyelamat menunjukkan serpihan besi bertaburan di merata tempat, manakala mayat bergelimpangan di tepi laluan kereta api bersama pelbagai bagasi penumpang.

Bas malang itu pula dalam keadaan mengerikan, dengan bumbung musnah manakala kerangka sisinya terbengkok, dipercayai berikutan impak kuat akibat daripada pertembungan itu.

Pasukan penyelamat memaklumkan khidmat kren diperlukan untuk mengangkat bas berkenaan, sementara angka korban dan mereka yang cedera dijangka terus meningkat.

Kemalangan sedemikian adalah insiden yang lazim di Thailand, malah kebanyakan daripadanya berpunca daripada memandu laju, mabuk dan kelemahan aspek penguatkuasaan, sekali gus menyumbang kepada peningkatan kematian di jalan raya.

Berdasarkan laporan Pertubuhan Kesihatan Sedunia pada 2018, Thailand merekodkan kadar kematian jalan raya kedua tertinggi di dunia.

Walaupun majoriti mangsa terdiri daripada penunggang motosikal, kemalangan bas yang membabitkan kumpulan pelancong dan pekerja asing sering ‘menghiasi’ tajuk pada dada akhbar.

Pada Mac 2018, sekurang-kurangnya 18 terbunuh dan lebih 12 yang lain cedera apabila bas dinaiki mereka, selepas pulang dari bercuti di timur laut Thailand, terbabas ke bahu jalan sehingga melanggar pokok. –AFP

See author's posts


370 pemakluman berita palsu pandemik Covid-19

KOTA KINABALU: Kementerian Komunikasi dan Multimedia (KKMM) mengeluarkan 370 pemakluman berita palsu berkaitan pandemik Covid-19 di seluruh negara setakat ini.

Menterinya Datuk Saifuddin Abdullah berkata, ini termasuk berita palsu melibatkan Perintah Kawalan Pergerakan (PKP), Bantuan Prihatin Nasional (BPN) dan bantuan daripada Jabatan Kebajikan Masyarakat (JKM).

Ia dikesan hasil pemantauan Pasukan Respons Pantas (PRP) yang bertanggungjawab memantau berita palsu tersebar di media sosial.

“PRP ini bertugas untuk memantau berita-berita palsu khususnya yang melibatkan agensi kerajaan yang perlu diperbetulkan dan diberi maklumat yang sahih,” katanya kepada pemberita selepas membuka ‘Sabah Election Media Lounge’, di sini semalam.

Ketika Pilihan Raya Negeri (PRN) Sabah ini pula, PRP turut memantau berita-berita palsu agar pilihan raya itu dapat berjalan dengan aman dan tenteram, katanya.

Mengenai Sabah Election Media Lounge itu, Saifuddin berkata ia bukan pusat media rasmi, sebaliknya tempat santai untuk wartawan menghantar berita sambil menikmati suasana yang tenang.

“Ini adalah tempat bagi para wartawan untuk relaks dan bekerja pada waktu yang lebih fleksibel,” katanya.

Turut hadir Ketua Setiausaha KKMM Datuk Suriani Ahmad. – Bernama

See author's posts


7 lelaki ditahan Op Dadu

BAU: Tujuh lelaki diberkas dalam satu serbuan Op Dadu yang dijalankan di Kampung Stenggang, Bau Ahad lalu.

Ketua Polis Daerah Bau DSP Poge Nyaon berkata, kesemua suspek warga tempatan yang berusia antara 32 hingga 56 tahun itu diberkas sekitar jam sembilan malam ketika sedang leka bermain judi holo di sebuah kedai minuman tidak bernombor.

“Kesemua mereka ditahan oleh pegawai dan anggota polis dari Bahagian Siasatan Jenayah IPD Bau.

“Serbuan dijalankan bagi membanteras kegiatan perjudian jenis holo di lokasi berkenaan dan berhasil menangkap tujuh lelaki tempatan yang terlibat dengan aktiviti tersebut,” katanya.

Menurut Poge, antara barang yang dirampas ialah seunit kong holo,tiga biji dadu, sehelai kain, empat buah kerusi dan sebuah meja.

Selain itu, sejumlah wang tunai RM260 turut dirampas sebagai bahan bukti kes, katanya.

Jelas beliau, semua suspek bagaimanapun tidak mempunyai rekod kesalahan lampau.

Katanya, tangkapan dilakukan di bawah Seksyen 7(2) Akta Rumah Judi Terbuka 1953 dan Peraturan 3 Peraturan-peraturan Pencegahan dan Pengawalan Penyakit Berjangkit 2020 (Langkah-langkah dan didalam kawasan tempat jangkitan)(No.6) 2020.

See author's posts


Luqman kembali fokus

KEUTUSAN Kerajaan Sarawak membenarkan aktiviti sukan berbasikal dalam tempoh Perintah Kawalan Pergerakan Pemulihan (PKPP) di Sarawak bermula 17 Jun lalu melegakan atlet berbasikal SUKMA Sarawak.

Perkara tersebut sememangnya telah lama dinantikan kerana sejak Perintah Kawalan Pergerakan (PKP) bermula pada 18 Mac lalu, mereka hanya mampu membuat kayuhan statik di rumah masing-masing.

Ia sekali gus memberi impak penurunan tahap kecergasan diri ekoran hanya menjalani latihan menggunakan ‘roller’ dan tidak mampu menyamai latihan sebenar seperti di jalanan khususnya bagi kayuhan jarak jauh.

Ini diakui salah seorang atlet berbasikal SUKMA Sarawak, Muhd. Luqman Daniel Mohd Roji, 18 yang kini berusaha mengembalikan kecergasan ketahap terbaik seperti sebelumnya.

Menurutnya, mereka mula menjalani latihan intensif sejak Rabu minggu lepas dengan permulaan semua pelumba dikehendaki menjalani latihan fizikal di gimnasium.

“Bermula Khamis minggu lalu kami memulakan latihan kayuhan di jalan raya dengan empat lagi pelumba bersama saya menjalani latihan tersebut.

“Selepas itu, kami berlatih di jalan raya setiap pagi dengan kayuhan sehingga 100 kilometer manakala pada sebelah petangnya pula kami melakukan latihan di gimnasium,” ujarnya.

Jelas Luqman, beberapa hari sebelum PKP dikuatkuasakan pada 18 Mac lalu, dia bersama beberapa pelumba Sarawak berada di Pulau Pinang untuk menyertai perlumbaan Junior Cycling Malaysia (JCM).

“Sebaik tiba di Pulau Pinang pada 12 Mac kami dimaklumkan JCM dibatalkan namun kami tidak berehat atau makan angin, sebaliknya diarah meneruskan latihan dengan membuat kayuhan dari Georgetown, Pulau Pinang ke Kangar, Perlis dan balik semula ke Georgetown dengan keseluruhan jarak yang dilalui hampir 400 kilometer,” tambah beliau.

Beliau turut menyatakan, dua hari sebelum PKP bermula dia menaiki penerbangan balik semula ke Kuching dan sejak itu langsung tidak melakukan latihan berat sehingga minggu lalu.

Ujarnyalagi, kini mereka memberi tumpuan khusus bagi meningkatkan tahap kecergasan untuk kembali ke prestasi kemuncak sebelum membawa cabaran Sarawak pada Temasya Sukan Malaysia (SUKMA) XX Johor yang akan berlangsung dari 6 hingga 14 Mac 2021.

Oleh Faizal Bujang

See author's posts


Replika Kubu Rentap akan dibina

SPAOH: Kerajaan Sarawak akan membina replika Kubu Rentap di puncak Bukit Sadok sebagai satu produk pelancongan di bahagian Betong.

Timbalan Premier Sarawak, Datuk Amar Douglas Uggah Embas berkata, peruntukan RM16 juta telah diluluskan kerajaan Sarawak untuk projek itu.

Katanya, Majlis Daerah Betong adalah agensi pelaksana projek di Bukit Sadok yang terkenal dengan sejarah sebagai tapak kubu pahlawan Iban iaitu Panglima Rentap.

“Majlis Daerah Betong masih lagi di peringkat memuktamadkan reka bentuk replika kubu itu,” katanya ketika membincangkan projek terbabit yang turut dihadiri Ahli Parlimen Betong, Dr Richard Rapu, di Pejabat Daerah Kecil Spaoh di sini.

Uggah berkata, projek itu dibahagi  kepada empat komponen utama iaitu membina replika Kubu Rentap di puncak Bukit Sadok dan naik taraf trek pendakian sepanjang 3.4 kilometer (km) ke puncak itu.

Kompenen lain ialah membina pusat pelawat dan tempat letak kereta di kaki bukit itu serta naik taraf jalan masuk menuju ke kaki bukit itu.

See author's posts


Korea Utara lancar ‘perang 80 hari’

SEOUL: Pemimpin Korea Utara,Kim Jong-un, mengarahkan operasi besar-besaran di seluruh negara itu bagi merancakkan kembali ekonomi yang semakin merudum,menjelang kongres Parti Pekerja Januari tahun depan.

Media tempatan melaporkan,keputusan dibuat ketika mesyuarat parti semalam,yang bertujuan menangani kesan pandemik Covid-19 dan banjir besar mengakibatkan ekonomi negara itu yang sememangnya terjejas, bertambah buruk lagi Kerahan tugas mandatori secara besar-besaran itu termasuk lanjutan waktu bekerja dan tanggungjawab tambahan adalah amalan biasa ketika melaksanakan inisiatif seperti ini di Korea Utara.

Pembabitan rakyatnya pula dipantau rapi dan menjadi ukuran kesetiaan mereka terhadap regim pemerintah manakala aktivis hak asasi manusia menyifatkannya sebagai kerahan buruh paksa.

Parti Pekerja, selaku parti pemerintah Korea Utara,dijangka membentangkan pelan ekonomi baharu Januari tahun depan ketika kongres parti itu, yang pertama sejak lima tahun lalu.– AFP

See author's posts


Barang keperluan harian cukup

EARL ANEK

SARIKEI: Pengguna di kawasan ini dan sekitarnya tidak perlu membuat pembelian panik dalam menghadapi wabak Covid-19.

Ketua Cawangan Kementerian Perdagangan Dalam Negeri dan Hal Ehwal Pengguna
(KPDNHEP) Sarikei, Mohamad Zawawi berkata, pihaknya sentiasa membuat pemantauan
ke atas bekalan barangan keperluan.

“Tidak perlu ‘panic buying’ (pembelian panik), kami sentiasa memantau
dan memastikan bekalan barang keperluan sentiasa mencukupi di pasaran.

“Setakat ini tiada laporan mengenai wujudnya pembelian panik di
sini,” katanya dalam satu kenyataan kepada media di sini semalam.

Katanya, peniaga juga diingatkan agar tidak menaikan harga dan menyorok
barangan terutama barang-barang keperluan harian.

“Tindakan tegas akan diambil dan sekiranya didapati ada kesalahan
peniaga boleh didenda di bawah Akta Kawalan Harga Dan Anti Pencatutan 2011.

“Sebarang aduan berkaitan bekalan dan harga serta pembelian panik,
pengguna boleh menghubungi Bilik Gerakan KPDNHEP Sarikei di talian
084-657751,” ujarnya.

Mohamad
turut menasihati orang ramai supaya jangan panik kerana bekalan barangan
mencukupi di pasaran.

See author's posts


ATM siasat pengawai, anggota seludup PATI

LUNDU: Angkatan Tentera Malaysia (ATM) giat menjalankan siasatan dalaman bagi mengesan pegawai dan anggota yang disyaki menjadi tali barut bersekongkol dengan sindiket penyeludupan pendatang asing tanpa izin (PATI) dan pemerdagangan manusia.

Panglima ATM, Jeneral Tan Sri Dato’ Sri Affendi Buang berkata, pihaknya tidak akan berkompromi dengan mana-mana pegawai dan anggota yang terbabit dalam isu ini sekali gus memberi jaminan mereka yang terbabit akan dapat dikesan.

“Kepada mereka yang terbabit, kami akan cari dan pasti mereka dapat dikesan,” katanya.

Beliau berkata demikian selepas mengadakan lawatan kerja ke Pos Gabungan ATM dan Tentera Nasional Indonesia (TNI) di Kem Jawatankuasa Perancang Gerakan (JPG) Biawak, semalam.

Tambahnya, pegawai dan anggota itu akan dikenakan pembalasan setimpal dengan kesalahan yang mereka lakukan.

Kelmarin, Ketua Polis Negara Tan Sri Abdul Hamid Bador mendedahkan, polis mengenal pasti puluhan pegawai dan anggota polis serta ATM bersekongkol dengan sindiket penyeludupan PATI.

Terdahulu, Affendi meninjau kawasan operasi anggota Tentera Darat Malaysia (TDM) di lokasi lorong tikus sekitar Biawak.

Sepanjang Ops Benteng dilaksanakan, sebanyak 49 lokasi laluan tikus baharu dikesan di seluruh Sarawak.

“10 lagi pos kawalan sempadan akan dibina di Sarawak bagi meningkatkan kemampuan mengawasi pencerobohan di sempadan,” ujarnya. Turut hadir, Panglima Tentera Darat, Jeneral Datuk Zamrose Mohd Zain; Pemangku Panglima Medan Timur Tentera Darat, Mejar Jeneral Datuk Muhammad Hafizuddeain Jantan; Panglima 1 Divisyen Infantri, Mejar Jeneral Dzulkafli Mustafa: Pesuruhjaya Polis Sarawak, Datuk Aidi Ismail, Pengarah Jabatan Kastam Diraja Malaysia (JKDM), Datuk Sharifah Halimah Tuanku Taha dan Pengarah Jabatan Imigresen Malaysia (JIM)

Oleh Nur Ain Otsman

See author's posts


Pembukaan sekolah legakan ibu bapa

KUALA LUMPUR: Pembukaan semula sesi persekolahan secara bersemuka di empat negeri mengikut ketetapan pengoperasian Fasa Empat Pelan Pemulihan Negara (PPN) bermula semalam memberi kelegaan kepada ibu bapa.

Di Pulau Pinang, Haslinda Abdul Latiff Khan, 36, berkata, dia tidak gusar untuk menghantar anak perempuannya Alisha Khayla Mok, 7, kembali ke sekolah malah optimis untuk melihat kejayaan kerajaan dalam mengawal penularan pandemik Covid-19 ke atas warga sekolah melalui inisiatif dilaksanakan bagi jangka masa panjang.

Di Sabah, Pengarah Pendidikan Negeri Datuk Dr. Mistirine Radin berkata, daripada keseluruhan 532,231 pelajar di Sabah, sebanyak 266,116 terlibat dalam sesi persekolahan secara bersemuka semalam manakala selebihnya menjalani sesi Pengajaran dan Pembelajaran di Rumah (PdPR).

Di Perlis, sebanyak tujuh sekolah rendah dibenarkan beroperasi secara penuh bagi sesi pembelajaran bersemuka semalam kerana bilangan pelajarnya tidak melebihi 150 orang.

Pengarah Jabatan Pendidikan Negeri (JPN) Perlis Naharudeen Othman berkata, pihaknya sedang menunggu laporan penuh mengenai jumlah kehadiran murid darjah satu hingga tingkatan empat bagi semua sekolah untuk hari pertama.

Di Perak, lebih 1,000 pegawai perhubungan sekolah (PPS) terdiri daripada anggota dan pegawai Polis Diraja Malaysia (PDRM) ditugaskan di 1,102 sekolah rendah dan menengah bagi memantau tahap pematuhan Prosedur Operasi Standard (SOP) ditetapkan.

Pada 8 November lepas, Kementerian Pendidikan (KPM) dalam kenyataan memaklumkan institusi pendidikan di Perak, Perlis, Pulau Pinang dan Sabah kembali beroperasi mengikut ketetapan pengoperasian Fasa Empat PPN bermula semalam manakala bagi Kedah pula bermula kelmarin.

— Bernama

See author's posts


Tiga jalan utama di Kuching ditutup sempena perarakan Tokong Seng Ong Kong

KUCHING: Tiga jalan utama di bandar raya ini ditutup sempena perarakan sembahyang tahunan Tokong Seng Ong Kong yang diadakan bermula 5.00 petang hingga 11.00 malam ini.Pemangku Ketua Polis Daerah Kuching Superintendan Merbin Lisa berkata, penutupan tersebut melibatkan Jalan Gambir menghala ke Jalan Main Bazaar, Jalan Tun Abang Haji Openg menghala ke Padang Merdeka dan Jalan Khoo Hun Yeang menghala ke Jalan Market.“Perarakan bermula di Jalan Lebuh Wayang, Jalan Tabuan, Jalan Ban Hock, Bulatan Sri Aman, Jalan Padungan, Jalan Bukit Mata, Jalan Main Bazaar, Jalan Gambier, Lebuh Market, Jalan Kho Hun Yeang, Jalan Tun Abang Haji Openg, Jalan Carpenter, Jalan Ewe Hai dan tamat di Jalan Lebuh Wayang.“Ia melibatkan 14 laluan jalan raya di sekitar bandar raya ini. Bermula pada 5.00 petang dan dijangka selesai pada 11.00 malam di Tokong Seng Ong Kong, Jalan Lebuh Wayang,”katanya dalam satu kenyataan, hari ini.Dalam pada itu perarakan dihadiri lebih kurang 3,500 orang dan melibatkan 40 kenderaan.“Sila guna laluan alternatif untuk mengelakkan kesesakan lalu lintas.“Manakala kenderaan yang melalui Jalan Lebuh Wayang dari arah Jalan Ban Hock dinasihatkan bergerak terus ke Jalan Tunku Abdul Rahman atau melalui Jalan Wawasqn untuk mengelakkan kesesakan di lokasi penutupan Jalan Main Bazaar.“Kenderaan dari Jalan Haji Taha dinasihatkan membuat pusingan “U” di bulatan Masjid Bahagian untuk mengelakkan kesesakan di lokasi penutupan Jalan Gambier,” jelasnya.Orang awam dinasihatkan untuk merancang perjalanan masing-masing semasa perayaan tersebut berlangsung sekiranya mempunyai urusan di kawasan pusat bandar dan mengikut tanda-tanda isyarat yang diarahkan oleh pegawai polis yang bertugas.Tegas beliau, kenderaan adalah dilarang untuk diletakkan di bahu jalan yang akan menyebabkan kesesakan lalu lintas.

Oleh Azreen Keria

See author's posts


Belia 4B sumbang cecair pembasmi kuman

KOTA BHARU: Pertubuhan Gerakan Belia 4B Kelantan semalam menyumbang cecair pembasmi kuman dan penutup mulut dan hidung bagi kegunaan pengamal media di negeri ini yang bertugas ketika wabak Covid19 ini.

Pengerusinya Shahrul Fadhel Mohd Aziz berkata, ia sebagai menghargai tugas pengamal media yang  mempertaruhkan diri mereka turun ke padang mendapatkan berita tepat sebagai makluman kepada masyarakat terutama semasa negara berdepan dengan penularan wabak itu.

“Pengamal media antara barisan hadapan yang perlu diberikan prihatin ketika negara berdepan pandemik Covid-19 dan Perintah Kawalan Pergerakan (PKP) bagi menyampaikan maklumat yang sahih daripada pihak berkuasa.

“Mereka berdepan risiko yang mengancam  nyawa semasa menjalankan tugas mendapatkan berita sahih  terutama daripada pihak berkuasa dan pemimpin negara mengenai isu ketika ini yang banyak ditularkan.

“Tugas wartawan terdedah dengan pelbagai kemungkinan bahaya. Peranan mereka penting ketika ini berikutan banyak berita tidak sahih ditularkan sehingga menimbulkan kegelisahan masyarakat,” katanya kepada Bernama di sini, semalam. Sementara itu, Shahrul Fadhel turut memohon pihak Air Kelantan Sdn Bhd (AKSB) dapat memberikan insentif kepada pengguna ketika pelaksanaan PKP ini.

“Dalam mengharungi situasi getir penyebaran wabak Covid-19, kami memohon agar AKSB dapat memberikan insentif tertentu dalam membantu mengurangkan kos sara hidup rakyat Kelantan dalam tempoh PKP ini,” katanya. – Bernama

See author's posts


KKB Engineering peroleh kontrak RM111.6 juta

KUALA LUMPUR: Anak syarikat KKB Engineering Bhd, OceanMight Sdn Bhd, memperoleh kontrak bernilai RM111.6 juta daripada Samsung Engineering (M) Sdn Bhd.

Dalam makluman kepada Bursa Malaysia hari ini, KKB berkata, syarikat telah menerima kontrak pesanan pembelian daripada Samsung Engineering (M) Sdn Bhd bagi modul fabrikasi dan pembekalan struktur keluli bagi projek loji gas darat Malaysia Shell R&M di Bintulu.

“Tarikh dijadualkan siap untuk Samsung Engineering adalah pada suku ketiga 2024.

“Kontrak itu tidak akan memberi kesan kepada modal saham syarikat dan dijangka menyumbang secara positif ke arah pendapatan dan aset bersihnya sepanjang tempoh kontrak,” katanya.

Menurut KKB, antara faktor risiko yang mempengaruhi kontrak itu termasuk risiko pelaksanaan seperti ketersediaan tenaga kerja mahir dan bahan mentah, mata wang dan perubahan harga, keadaan cuaca dan/atau situasi politik, ekonomi dan peraturan. – Bernama

See author's posts


BKM cecah RM8 bilion, tertinggi dalam sejarah

“Sebagai perbandingan, kadar maksimum BKM adalah RM2,600 berbanding BR1M (RM1,200) dan BSH (RM1,480), iaitu peningkatan bantuan sebanyak 120 peratus sejak inisiatif bantuan tunai langsung mula diperkenalkan.”-Tengku Datuk Seri Zafrul Tengku Abdul Aziz

KUALA LUMPUR: Bantuan Keluarga Malaysia (BKM) merupakan inisiatif bantuan tunai langsung tertinggi dalam sejarah berbanding Bantuan Rakyat 1Malaysia (BR1M) dan Bantuan Sara Hidup (BSH), kata Menteri Kewangan Tengku Datuk Seri Zafrul Tengku Abdul Aziz (gambar).

Dalam kenyataan semalam, beliau memaklumkan seperti diumumkan Perdana Menteri Datuk Seri Ismail Sabri Yaakob baru-baru ini, BKM Fasa 2 ditambah baik dengan bantuan tunai tambahan bernilai RM630 juta, menjadikan jumlah peruntukan keseluruhan BKM sebanyak RM8 bilion.

“Peningkatan ini adalah kerana had kelayakan untuk menerima BKM telah dinaikkan daripada berpendapatan RM4,000 ke bawah sebulan untuk BSH kepada RM5,000 ke bawah sebulan untuk BKM,” katanya.

Beliau berkata jumlah penerima BKM adalah seramai 8.6 juta berbanding BSH hanya 4.5 juta penerima.

Tengku Zafrul berkata ini bermakna lebih ramai Keluarga Malaysia layak untuk menerima bantuan, termasuklah sebahagian M40 dan bukan terhad kepada golongan B40 sahaja seperti untuk inisiatif bantuan tunai langsung sebelum ini.

Beliau berkata lazimnya BKM dikenali sebagai bantuan kepada golongan B40, namun hakikatnya bantuan itu kini memanfaatkan 12.6 juta individu, iaitu bersamaan 60 peratus daripada rakyat dewasa di Malaysia.

Katanya Kementerian Kewangan akan terus memantau faktor-faktor luaran yang boleh memberi impak negatif kepada situasi ekonomi domestik bagi memastikan kos sara hidup rakyat terkawal.

“Kerajaan juga sentiasa memantau situasi semasa dan yakinlah bahawa dasar kerajaan, baik dari segi bantuan langsung mahupun yang tidak langsung seperti subsidi keperluan asas, adalah bertujuan memastikan kebajikan rakyat sentiasa terbela,” katanya.

Perdana Menteri pada 22 Jun lepas mengumumkan bantuan tunai tambahan di bawah BKM iaitu RM100 untuk isi rumah dan RM50 bagi golongan bujang setelah kerajaan mengambil kira cabaran kos sara hidup dan kenaikan harga barang makanan kebelakangan ini.

Dalam pada itu, Tengku Zafrul berkata BKM Fasa 2 dengan peruntukan sebanyak RM1.74 bilion yang dibayar secara berperingkat kepada penerima yang layak bermula hari ini (27 Jun) akan memanfaatkan 4 juta isi rumah, 1.2 juta warga emas (bujang/tiada pasangan) dan 3.4 juta individu bujang. Semakan status pembayaran boleh dibuat mulai semalam melalui pautan https://bkm.hasil.gov.my. – Bernama

See author's posts


Tiong gesa menara telekomunikasi ditambah

BERI TUMPUAN… Dato’ Seri Tiong menulis sesuatu ketika mengadakan lawatan baru-baru ini.

BINTULU: Kementerian Utiliti dan Telekomunikasi Sarawak perlu mempercepat usaha menambah jumlah menara telekomunikasi di kawasan-kawasan terjejas, kata Ahli Parlimen Bintulu Dato’ Seri Tiong King Sing.

Ini kerana, tegasnya, jaringan jalur lebar amat penting untuk kegunaan penduduk sekitar di sesuatu kawasan dalam aktiviti ekonomi dan juga pendidikan.

“Saya memberi penekanan berhubung masalah jaringan jalur lebar atau internet yang kurang memuaskan di kawasan pinggir bandar. Justeru pihak Kementerian Utiliti dan Telekomunikasi Sarawak digesa untuk mempercepat usaha menambah jumlah menara telekomunikasi di kawasan-kawasan terjejas.

“Tambahan pula, ketika ini banyak aktiviti ekonomi memerlukan jaringan internet yang stabil mengikut keperluan semasa termasuk bagi tujuan pendidikan para pelajar,” katanya dalam satu kenyataan di laman rasmi Facebook Parti Demokratik Progresif (PDP) semalam.

Dalam beberapa buah rumah panjang yang dikunjungi semasa lawatan kerja, beliau mendapati kabel internet memang telah ada namun malangnya ia masih tidak dapat memberi manfaat kepada penduduk kerana masih tiada akses kepada liputan internet.

“Maka pihak berwajib yang berkaitan perlu memberikan perhatian serius berhubung perkara ini,” jelasnya.

Dalam pada itu, Tiong turut memberitahu bahawa beliau juga menerima aduan penduduk rumah panjang berhubung masalah bekalan air yang tidak mencukupi.

“Jadi, saya menggesa kepada pegawai Jabatan Bekalan Air Luar Bandar (JBALB) agar memberi perhatian lebih kepada masalah bekalan air rumah panjang dan pinggir bandar.

“Saya mendapati tiada pembangunan Projek Sistem Bekalan Air Alternatif Sarawak (SAWAS) di banyak rumah panjang yang saya lawati.

Tambah Tiong, projek-projek tersebut hanya siap separuh jalan dan kini terbengkalai sehingga mengakibatkan penduduk tidak dapat menikmati kemudahan bekalan air.

“Projek-projek ini bermula dengan baik tetapi tidak pada penghujungnya. Adakah ia masih belum dilaksanakan sepenuhnya?

“Sekali lagi saya merayu kepada semua pegawai kerajaan yang berkaitan supaya menyiapkan projek kerajaan tepat pada masanya, memastikan kualiti dan perkhidmatan khususnya pembinaan infrastruktur di pinggir bandar serta pedalaman ini diberikan perhatian dan pemantauan sewajarnya.

“Jangan hanya lepas tangan apabila urusan penganugerahan projek kepada kontraktor selesai sehingga memberikan kesan kepada rakyat,” ujarnya.

See author's posts


Longkang, sungai tersumbat akibat sampah

KUCHING: Pembuangan sampah yang tidak bertanggungjawab telah mengakibatkan kebanyakan longkang dan sungai tersumbat pada masa kini.

Ketua Wanita Parti Rakyat Bersatu Sarawak (SUPP) Kho Teck Wan berkata,  beliau sendiri telah membuat  pemantauan bersama Majlis Bandaraya Kuching Selatan (MBKS) dan mendapati faktor longkang dan sungai tersumbat adalah sampah sarap.

“Mereka yang tidak bertanggungajawab di dalam pembuangan sampah sarap ini telah mengakibatkan masalah banjir . Bagi menyelesaikan isu ini, kita perlu menaik taraf sistem pengairan.

“Jabatan Saliran dan Pengairan telah menjalankan kajian berkenaan cuaca pada 2013 dan satu lagi kajian berkenaan dengan banjir pada 2016 . Hasil kajian menunjuk kepada projek penebatan banjir.

“Kuching diberi keutamaan dalam projek fasa pertama dipanggil Projek Pembangunan Lembangan Sungai Bersepadu (PLSB) Sungai Sarawakyang berjumlah RM150 juta tetapi ia terpaksa dinilai semula selepas Pilihan Raya Umum Ke-14 (PRU14) oleh Kerajaan Persekutuan,” kata Kho.

Setakat ini, katanya, terdapat sembilan projek kecil di bawah PLSB Sungai Sarawak, iaitu cadangan kerja penebatan banjir untuk Hospital Umum Sarawak, Jalan Batu Lintang, Kuerters Persekutuan, Sungai Tabuan ( Jalan Foochow, Sungai Apong), Sungai  Gersik, Sungai Sinjan, Taman Malihah, Sekolah Kebangsaan Muara Tuang danTaman Uni Garden.

“Projek ini akan dilaksanakan di bawah konsep rekabentuk dan bina di mana pihak perunding cuma dilantik pada tahun 2020.

“Pelaksanaan fizikal sesetengah projek ini cuma bermula tahun ini. Saya telah menyatakan masalah banjir di Kuching dan perlunya untuk ia ditangani sebelum 2018 dan menjadikan ia sebagai manifesto pilihan raya pada tahun tersebut.

“Saya berharap semua agensi dan ahli politik dapat menangani isu pengairan ini secara serius sebelum ia terlambat,” kata Kho.

Oleh CONNIE CHIENG

See author's posts


50 terkorban dalam banjir

YATSUSHIRO (JEPUN): Anggota perkhidmatan kecemasan di barat Jepun ‘berlumba dengan masa’ bagi menyelamatkan mangsa terperangkap dalam bencana banjir serta tanah runtuh, semalam, dengan sekurang-kurang 50 dikhuatiri maut dan lebih banyak hujan lebat diramalkan melanda.

Agensi Meteorologi Jepun mengeluarkan amaran kecemasan pada tahap tertinggi untuk hujan lebat dan tanah runtuh meliputi kawasan luas di barat daya Pulau Kyushu, dengan hujan lebat dijangka berlarutan hingga Khamis ini.

Malah, angka korban susulan hujan lebat yang bermula awal pagi Sabtu lalu, dijangka meningkat.

Seorang pegawai di rantau Kumamoto yang paling terkesan dengan bencana itu, memberitahu AFP bahawa 49 mangsa telah disahkan terkorban, manakala seorang lagi dikhuatiri maut.”Kami sedang berlumba dengan masa.

“Belum ada sebarang tempoh akhir atau waktu ditetap bagi menamatkan operasi, namun kami betul-betul perlu mempercepatkan pencarian kerana masa kian suntuk. Kami tidak akan berputus asa,” kata pegawai Kumamoto, Yutaro Hamasaki, kepada AFP pada awal pagi semalam.

Lebih 40,000 anggota, termasuk polis, bomba, tentera serta pihak berkuasa pantai, dikerah dalam operasi mencari dan menyelamat mangsa.

Arus deras melimpah dari tebing sungai telah menghanyutkan jambatan dan menenggelami jalan raya sehingga keadaan menjadi seperti tasik, menyebabkan usaha menyelamat hanya dapat dilakukan dengan pengangkutan air atau helikopter.

Seramai 14 daripada jumlah mangsa maut, setakat ini, adalah penghuni di sebuah rumah penjagaan yang berkerusi roda dan gagal menyelamatkan diri apabila air banjir naik mendadak.

Seorang anggota penyelamat di lokasi terbabit memberitahu NHK: “Tingkat bawah dipenuhi air dan kami tidak dapat masuk ke dalamnya. Sesetengah mangsa berjaya menyelamatkan diri ke tingkat satu. Saya tidak pernah menempuh pengalaman sebegini sepanjang hidup ini.”

Usaha memindahkan mangsa turut dirumitkan lagi dengan kebimbangan terhadap penularan wabak Covid-19 di mana Jepun mencatatkan hampir 20,000 kes dan kurang daripada 1,000 kematian.

Di bandar Yatsushiro, pihak berkuasa menggunakan gimnasium sebagai pusat pemindahan sementara, dengan setiap keluarga dipisahkan dinding kadbod bagi mencegah virus itu daripada merebak.

Menurut laporan media tempatan, sesetengah mangsa memilih untuk tidur di dalam kereta mereka daripada berdepan risiko jangkitan Covid-19 di pusat terbabit.

Jepun sedang dilanda musim tengkujuh yang sering mengakibatkan bencana banjir dan tanah runtuh. – AFP

See author's posts


Angka kematian Covid-19 kini 778,000

WASHINGTON: Angka kematian akibat Covid-19 di seluruh dunia meningkat lebih 3,000 kes dalam tempoh 24 jam, setakat awal pagi Rabu.Data Johns Hopkins University menunjukkan, jumlah kumulatif kematian global akibat wabak itu kini sebanyak 778,557 kes.

Amerika Syarikat terus kekal merekodkan jumlah kematian tertinggi dengan 171,687 kes, diikuti Brazil dengan 109,888 korban.

Mexico dan India pula merekodkan angka kematian Covid-19 melebihi 50,000 dengan masing-masing 57,023 kes dan 51,797 kes.United Kingdom negara keempat paling teruk di dunia dengan 41,466 angka korban.

Negara yang merekodkan jumlah kematian melebihi 30,000 adalah Itali dan Perancis dengan masing-masing 35,405 kes dan 30,434 kes.Sementara Sepanyol dan Peru pula merekodkan angka kematian melebihi 20,000 dengan masing-masing 28,670 dan 26,481 kes.

Negara lain masih merekodkan angka kematian di bawah 20,000 kes. – AFP

See author's posts


Bersama jaga perpaduan

KUCHING: Sambutan perayaan Tahun Baharu Cina tahun ini ternyata berbeza daripada sambutan yang lalu namun kemeriahannya tetap dirasai walaupun dalam keadaan dunia yang belum reda dengan situasi Covid-19.

Sehubungan itu, julung kalinya penganjuran rumah terbuka Tahun Baru Cina oleh Parti Rakyat Bersatu Sarawak (SUPP) tahun 2021 diadakan secara maya iaitu melalui platfom Zoom.

Ketua Menteri, Datuk Patinggi Abang Johari Tun Openg menyeru masyarakat Tiong Hua agar bersama-sama menjaga perpaduan sesama mereka dalam usaha mengharungi wabak Covid-19.

Bukan itu sahaja, beliau mahu masyarakat Tiong Hua bersama kerajaan seterusnya merancang dasar yang baik bagi mempertingkatkan ekonomi Sarawak secara keseluruhannya.

Beliau berkata demikian dalam ucapan ringkas sewaktu menyertai masyarakat Tiong Hua di Majlis Rumah Terbuka Tahun Baharu Cina SUPP secara virtual (maya) dianjurkan oleh Sarawak United Peoples Party (SUPP), baru-baru ini.

Dalam pada itu, beliau beserta isteri, Datuk Amar Juma’ani Tuanku Bujang kemudiannya mengaul Yee Sang secara virtual (maya) sebagai simbolik sambutan Tahun Baru Cina.

Turut serta dalam sambutan Tahun Baharu Cina secara virtual adalah Menteri Perumahan dan Kerajaan Tempatan Sarawak, Dato’ Sri Dr. Sim Kui Hian dan beberapa kenamaan yang lain.

Sementara itu, Dato’ Sri Dr. Sim memberitahu, Kerajaan Sarawak memerlukan 70 peratus rakyat negeri ini untuk menyertai Program Vaksin Covid-19.

Sehubungan itu, beliau menyeru rakyat untuk menyertai program tersebut bagi menyokong usaha kerajaan.

Oleh AINI ‘AFIFAH HAFIZ

See author's posts


Dasar fiskal kerajaan satu respons tepat

MENTERI Kewangan, Tengku Datuk Seri Zafrul Abdul Aziz.

KUALA LUMPUR: Kerajaan percaya dasar fiskal yang dilaksanakan susulan krisis akibat pandemik Covid-19 merupakan satu respons yang tepat walaupun S&P Global Ratings mengekalkan penarafan Malaysia pada tahap A- dengan semakan semula prospek daripada stabil ke negatif, kata Menteri Kewangan, Tengku Datuk Seri Zafrul Abdul Aziz.

Beliau berkata, ia diambil memandangkan keperluan kritikal untuk memastikan langkah rangsangan dan pemulihan ekonomi dilakukan dengan segera untuk melindungi rakyat, menyokong perniagaan dan memperkukuh ekonomi.

“Langkah ini disokong oleh laporan S&P yang optimis mengunjurkan pertumbuhan Keluaran Dalam Negara Kasar (KDNK) Malaysia pada 7.5 peratus bagi 2021,” katanya menerusi kenyataan semalam.

Unjuran S&P itu didorong oleh impak negatif wabak Covid-19 terhadap pertumbuhan ekonomi dan kedudukan fiskal negara.

Beliau berkata, kerajaan turut percaya respons proaktif terhadap krisis ini adalah tepat dan bersesuaian.

Tengku Zafrul berkata inisiatif dan langkah menerusi Pakej Rangsangan Ekonomi Prihatin Rakyat (PRIHATIN), PRIHATIN Tambahan (perusahaan kecil dan sederhana) serta Pelan Jana Semula Ekonomi Negara (PENJANA) keseluruhannya bernilai RM295 bilion bertujuan melindungi nyawa, menyokong perniagaan, menyelamatkan dan menjana pekerjaan serta merangsangkan ekonomi.

“Jumlah nilai RM295 bilion untuk keseluruhan pakej rangsangan ekonomi PRIHATIN dan PENJANA dijangka menyumbang lebih 3.0 peratus kepada pertumbuhan KDNK Malaysia pada 2020,” katanya.

Beliau berkata, sebilangan besar langkah yang diperkenalkan menerusi pakej PRIHATIN dan PENJANA adalah bersifat ‘one-off’ atau sementara, dan tidak akan mempunyai impak kepada kedudukan kewangan kerajaan bagi jangka sederhana.

Tambahan pula, Malaysia mempunyai kecairan yang mencukupi di pasaran domestik bagi pembiayaan tambahan kerajaan, katanya.

“Kerajaan juga akan memfokus kepada disiplin fiskal untuk mempertahankan keutuhan sistem dan integriti ekonominya, dan juga memastikan Malaysia mampu untuk bangkit segera apabila keadaan ekonomi beransur pulih. Pandangan optimis terhadap ekonomi Malaysia juga dikongsi oleh S&P,” katanya.

Beliau berkata, bagi jangka sederhana dan panjang, kerajaan tetap komited terhadap agenda reformasi fiskal dan akan meneruskan usaha pembaikan fiskal apabila ekonomi global kembali pulih.

Memandang ke hadapan, kerajaan komited untuk menurunkan defisit fiskal kepada paras di bawah 4.0 peratus daripada KDNK dalam jangka sederhana, katanya.

Tengku Zafrul berkata Malaysia mempunyai rekod prestasi pengurusan fiskal yang baik, iaitu semasa Krisis Kewangan Global pada 2008/09, defisit fiskal Malaysia meningkat kepada 6.7 peratus daripada KDNK pada 2009 namun sejak kerajaan berjaya mengurangkan defisit fiskal kepada 3.4 peratus daripada KDNK pada 2019.

Kedudukan luaran Malaysia tetap kukuh, disokong oleh lebihan akaun semasa, rizab antarabangsa yang mencukupi dan aset luaran milik bank dan syarikat swasta yang tinggi, katanya.

“Dengan kadar pertukaran mata wang yang fleksibel, ekonomi Malaysia tetap berdaya tahan dalam menghadapi kemungkinan kejutan pasaran luaran,” katanya.

Beliau berkata krisis pandemik ini telah mempengaruhi penarafan kredit untuk pelbagai negara, dan ini mencerminkan cabaran getir yang dihadapi oleh ekonomi global seperti prospek pertumbuhan yang lebih lemah, defisit fiskal lebih besar dan tahap hutang lebih tinggi, katanya.

Beliau berkata negara bersifat ekonomi terbuka seperti Malaysia, telah melaksanakan langkah makroekonomi dan fiskal yang menyeluruh untuk mengurangkan impak kepada kesihatan awam dan ekonomi akibat pandemik Covid-19.- Bernama

See author's posts


Elak datang terlalu awal untuk vaksinasi

MIRI : Para penerima suntikan vaksin Covid-19 dinasihatkan tidak hadir terlalu awal dan memadai 15 minit hingga 30 minit  sebelum dijadualkan bagi mengelak kesesakan di Pusat Pemberian Vaksin (PPV) di Dewan Dato Permaisuri Permyjaya di sini.

Menteri Pengangkutan Sarawak yang juga Menteri Bertanggungjawab Jawatankuasa Pengurusan Bencana Bahagian (JPBB) Miri, Datuk Lee Kim Shin berkata, kesesakan disebabkan kekeliruan mengenai janji temu yang ditetapkan sehingga mengakibatkan kawasan luar PPV itu sesak dengan orang ramai dan kenderaan.

“Kita mendapati ada penerima datang ke PPV ini pukul 8.00 pagi ke 9.00 pagi tetapi janji temu menerima vaksin adalah antara  11.00 pagi ke 12.00 tengah hari.

“Ini menyebabkan kesesakan. Penerima vaksin diingatkan jangan datang terlalu awal. Sila ikut masa janji temu yang telah ditetapkan dan seeloknya hanya datang ke PPV 15 hingga 30 minit lebih awal sudah mencukupi,” katanya selepas mengadakan pemantauan  ke PPV Dewan Dato Permaisuri Permyjaya pada Ahad.

Lee berkata, beliau juga telah berbincang dengan pihak Kementerian Kesihatan Malaysia (KKM) untuk menambahbaik keadaan di PPV tersebut.

Beliau juga telah meminta pihak Jabatan Kerja Raya (JKR) menambah beberapa kemudahan lain di PPV itu seperti khemah, kerusi, meja, kipas, papan tanda serta penghadang laluan bagi memberikan keselesaan kepada orang ramai dan dalam masa yang sama garis panduan (SOP) pencegahan COVID-19 dapat dipatuhi dengan baik.

PPV Dewan Dato Permaisuri Permyjaya merupakan antara PPV yang menampung kapasiti penerima vaksin yang besar iaitu sehingga 1,000 sehari dan beroperasi dari jam 8 pagi hingga 8 malam selepas PPV Dewan Eastwood yang mempunyai kapasiti 1,400 orang.

Hadir sama, Pengerusi JPBB Miri yang juga merupakan Pemangku Residen Bahagian Miri Abdul Aziz Mohd Yusuf, Ketua PPV Dewan Dato Permaisuri Permyjaya Dr Hiew Sing Yee, Pakar Perubatan Keluarga, Klinik Kesihatan Tudan Dr Maurice Steve Utap dan Jurutera JKR  Calvin Dawil.

Oleh LIONG CHAI LING

See author's posts


Jawatan Presiden, Timbalan Presiden UMNO tidak ditandingi

KUALA LUMPUR: Majoriti perwakilan UMNO yang hadir pada Perhimpunan Agung UMNO 2022 di sini, menyatakan sokongan terhadap usul supaya jawatan Presiden dan Timbalan Presiden tidak dipertandingkan pada pemilihan parti tahun ini.

Setiausaha Agung UMNO Datuk Seri Ahmad Maslan berkata menerusi undian yang dijalankan pada 4.52 petang tadi di Dewan Merdeka, Pusat Dagangan Dunia Kuala Lumpur di sini, mendapati majoriti perwakilan bangun dan mengangkat tangan menyokong usul tersebut.

“Majoriti perwakilan UMNO bangun dan angkat tangan sokong Usul Ucapan Dasar Presiden dengan satu tambahan iaitu jawatan Presiden dan Timbalan Presiden UMNO tidak dipertandingkan.

“Yang tidak sokong pun diminta berdiri dan angkat tangan, tapi bilangan sangat sedikit,” katanya dalam hantaran di Twitter hari ini.

Sementara itu, Ketua Penerangan UMNO Isham Jalil menerusi hantaran di Facebook mengesahkan usul agar jawatan Presiden dan Timbalan Presiden dikekalkan dan tidak dicabar pada pemilihan tahun ini, diterima dan disokong hampir semua perwakilan selain semua usul yang dibawa oleh perwakilan.

Usul tambahan agar jawatan Presiden dan Timbalan Presiden tidak dipertandingkan dalam pemilihan UMNO akan datang dicadangkan perwakilan dari Negeri Sembilan Mohd Shukri Samsudin, semalam.

Pemilihan UMNO perlu dilaksanakan sebelum 19 Mei tahun ini iaitu enam bulan selepas tarikh Pilihan Raya Umum ke-15 (PRU15). – Bernama.

— BERNAMA

See author's posts


Sathianathan tidak fikir statusnya musim hadapan

SHAH ALAM: Status masa depan pengendali skuad Selangor, B. Sathianathan pada musim depan bergantung kepada prestasi pemain dalam mempamerkan hasil terbaik dalam saingan Liga Super buat masa ini.

Pengendali skuad The Red Giants itu berkata, beliau kini masih menjalankan tugasnya sebagai jurulatih dan terserah kepada pihak pengurusan untuk menentukan nasibnya selepas perlawanan musim ini menutup tirainya.

“Bagi saya, saya adalah jurulatih pasukan, saya tidak peduli dengan masa depan saya. Selagi apa yang semua pemain tahu, saya akan memberikan seratus peratus kepada pasukan. Itu yang saya ambil tahu.

“Mereka (pihak pengurusan) boleh memutuskan apa sahaja yang mereka mahukan. Saya tidak mengambil cuti walaupun sehari… saya bekerja.

“Saya melakukan semuanya dan pemain juga melakukannya. Saya telah memberikan 100 peratus, jadi saya tidak peduli, mereka (pihak pengurusan) boleh buat apa yang mereka mahu,” katanya.

Beliau mengulas mengenai masa depan beliau bersama Selangor bagi musim hadapan dalam sidang media perlawanan Liga Super antara Selangor menentang Petaling Jaya City FC (PJ City FC) yang berkesudahan seri tanpa jaringan di Stadium Universiti Teknologi Mara, Sabtu lalu.

Selangor gagal memanfaatkan kelebihan bermain di tempat sendiri walaupun pelbagai percubaan menarik dilakukan bagi membolosi gawang yang dikawal ketat penjaga gol, Kalamullah Al Hafiz Mat Rowi.

Jelasnya, bagi perlawanan itu pasukannya mempunyai peluang untuk menghasilkan gol namun peluang tersebut tidak dimanfaatkan bahagian jentera serangan skuad kendaliannya.

Dalam pada itu, Sathianathan turut menegur tindakan pengadil dalam melakukan pengadilan, yang baginya dianggap tidak adil terutama ketika waktu tambahan.

“Anda hanya memberi masa tambahan empat minit dan pada masa yang sama, ada pemain yang jatuh dalam permainan. Saya tidak faham dengan situasi itu. Itu tidak termasuk pertukaran pemain dan lain-lain.

“Ada dalam situasi ini memberi kelebihan (untuk pasukan tertentu). Sekiranya pengadil adalah sangat tegas, tidak ada pemain yang akan ambil kesempatan. Ia membunuh permainan.

“Oleh itu, saya berharap pengadil mempunyai keberanian dalam mengatur masa perlawanan dengan betul. Saya hanya membantu untuk meningkatkan bola sepak dan saya tidak bercakap buruk tentang mereka,” katanya.

Selangor akan menentang Sabah dalam perlawanan seterusnya pada Jumaat ini dalam misi memburu kemenangan pertama mereka selepas Liga Super ditangguhkan ekoran pandemik Covid-19 yang melanda negara. -Bernama

See author's posts


Kuching City FC tampil garang

SKUAD Kuching City FC menambah derita pasukan tercorot Liga Premier, Projek FAM-MSN apabila mudah mengalahkan pasukan itu 3-0 pada aksi di Stadium Bola Sepak Kuala Lumpur, malam semalam.

Anak-anak buah Irfan Bakti bermula garang pada awal permainan apabila terus mengasak benteng pertahanan pihak lawan sehingga penyerang import  kelahiran Brazil, Gabryel Monteiro De Andrade meledak gol mudah di hadapan gawang pada minit ke-20.

Turun dengan formasi 4-4-2 di hadapan penyokong pihak lawan, Kuching City FC terus melancarkan beberapa serangan padu kepada anak buah Razip Ismail dan berjaya menambah jaringan menerusi tandukan tajam pemain tengah Amir Amri Salleh pada  minit ke-49.

Usaha skuad projek FAM-MSN untuk menyekat kemaraan ternyata sia-sia apabila anak-anak buah Irfan Bakti meneruskan rentak cemerlang dan berjaya menambah gol ketiga menerusi sepakan leret pemain pertahanan, Yuki Tanigawa pada minit ke-55 susulan sepakan percuma.

Dengan kemenangan itu Kuching City FC memperoleh 24 mata kekal di tangga keempat, 11 mata di belakang pendahulu Kelantan FC, manakala skuad projek FAM-MSN gagal mencipta kemenangan dalam 14 perlawanan liga setakat ini.-Bernama

See author's posts


GPS nafi pakatan dengan BN

LAWAS: Gabungan Parti Sarawak (GPS) hari ini menafikan laporan bahawa persetujuan telah dicapai untuk gabungan itu menyokong Barisan Nasional (BN) dalam membentuk kerajaan stabil selepas Pilihan Raya Umum ke-15 (PRU-15).

Pengerusi GPS Tan Sri Abang Johari Tun Openg yang juga Premier Sarawak berkata setakat ini tiada perjanjian sedemikian dibuat gabungan itu.

“Saya tidak tahu dan tidak dapat komen kerana saya pun tahu melalui siaran dalam akhbar,” katanya kepada pemberita selepas menghadiri majlis Sarawakku Sayang Kampung Long Tuma Lawas di sini hari ini.

Abang Johari berkata demikian ketika diminta mengulas mengenai laporan berita yang memetik Setiausaha Agung UMNO Datuk Seri Ahmad Maslan menyatakan BN yakin dapat membentuk kerajaan stabil selepas PRU-15 dengan sokongan daripada GPS.

Dalam laporan yang diterbitkan pada 21 Oktober lalu, Ahmad juga berkata perkara itu telah dipersetujui dalam mesyuarat sebelum ini antara kedua-dua pakatan berkenaan.

GPS adalah gabungan Parti Pesaka Bumiputera Bersatu (PBB), Parti Rakyat Bersatu Sarawak (SUPP), Parti Rakyat Sarawak (PRS) dan Parti Demokratik Progresif (PDP) yang merupakan bekas parti komponen BN.

Gabungan itu mengumumkan keluar BN pada Jun 2018.

BN kini dianggotai UMNO, MCA, MIC dan Parti Bersatu Rakyat Sabah (PBRS)

Oleh ADENG EDRUS

See author's posts


Poster berbaur fitnah – Nancy

KUCHING: Menteri Pelancongan, Seni dan Budaya, Dato’ Sri Nancy Shukri berkata poster fitnah terhadap beliau yang menuduh kononnya ‘Bumiputera Akan Mencuri Kalau Tidak Dibantu Kerajaan’ adalah satu bentuk tuduhan yang tidak bijak.

Beliau berkata, ia adalah satu bentuk tuduhan yang tidak bijak kerana sebagai Ahli Parlimen Sarawak dari awal dilatih tidak akan melabel siapa-siapa apatah lagi Bumiputera.

“Kalau orang Sarawak turut terikut-ikut dengan menuduh saya berbuat demikian, itu memang orang Sarawak yang mempunyai niat yang tidak baik.

“Sebagai rakyat Sarawak, kita dah biasa dilabel sebagai negeri yang mempunyai toleransi begitu tinggi sekali sesama kita dan juga dari segi perpaduan dan harmoni itulah Sarawak,” katanya kepada pemberita pada program Makan Malam Santai Bersama Dato’ Sri Nancy Shukri di Rock Road Seafood, di sini, baru-baru ini.

“Kalau kita sebagai orang Sarawak, kita tidak bercakap seperti itu apatah lagi bila saya sendiri seorang Bumiputera dan itu adalah sangat tidak bijak. Bagi saya ia tidak munasabah untuk menuduhkan saya bercakap demikian,” katanya.

Menurut Nancy, ia telah tular sejak 2013 dan sekarang tahun 2020, golongan tidak bertanggungjawab itu memainkan isu ini sekali lagi dan percaya ia bukan hanya dipermainkan oleh orang Sarawak malah orang bukan Sarawak juga.

“Tindakan sedang diadakan kerana kita harus menyiasatnya untuk mengambil tindakan yang tepat dan tegas kerana ia berulang selama bertahun-tahun,” kata beliau.

“Sebenarnya orang yang menuduh itu adalah orang yang mengingini kita untuk berpecah-belah terutamanya apabila pilihan raya semakin dekat. Disebabkan tidak ada banyak isu untuk dimainkan, golongan ini akan menggunakan pelbagai pendekatan untuk menghasut rakyat,” tambahnya.

“Jadi isu-isu sebegini dibawa ke Sarawak untuk memecah-belahkan kaum bumiputera dan membencikan saya sebagai seorang ahli politik.

“Saya memberi jaminan kepada masyarakat Bumiputera yang saya tidak pernah bercakap begitu,” katanya.

Oleh Cheryl Law

See author's posts


Mydin gesa henti sebar berita palsu

ALEXANDRA LORNA

KUCHING: Pihak Pengurusan Mydin Mohamed Holdings Berhad memohon kerjasama orang awam untuk menghentikan sebaran palsu mengenai kakitangan Mydin positif Covid-18.

Dalam kenyataan di media sosial Mydin, pihak  Mydin berkata, “Mohon kerjasama anda semua, hentikan perkongsian yang boleh menimbulkan kekeliruan orang ramai.

“Sebarang penyebaran Mydin gesa henti sebar berita palsu berita palsu akan didakwa mengikut Seksyen 505 Kanun Keseksaan dan Seksyen 233 Akta Komunikasi dan Multimedia,” katanya.

Kenyataan tersebut merujuk kepada mesej berantai di saluran whatsapp yang menyatakan ada seorang pengawal keselamatan di Mydin Openg dijangkiti Covid-19, yang kemudian- nya telah disahkan palsu oleh pihak pengurusan.

“Jika tidak pasti, ja-  ngan kongsi dengan sesia- pa, sebaliknya rujuklah maklumat-maklumat yang sah di kesemua platform rasmi media sosial Kementerian Kesihatan Malaysia,” tambah beliau.

Mydin turut berkata, selaras dengan Perintah Kawalan Pergerakan, Pihak Pengurusan Mydin kini mengehadkan bilangan pengunjung pasar raya bagi tujuan keselamatan.

“Pelanggan digalakkan memakai topeng muka sebelum masuk. Hanya ketua keluarga atau seorang wakil sahaja dibenarkan masuk bagi setiap urusan pembelian. “Pelanggan dinasihati mematuhi polisi penjarakan sosial satu meter,” beliau menambah.

Mydin Petra Jaya dan Mydin Samariang beroperasi dari jam 7.30 pagi hingga 7.00 malam setiap hari sepanjang tempoh Perintah Kawalan Pergerakan.

See author's posts


MPKS komited jayakan program kebersihan

KUCHING: Majlis Perbandaran Kota Samarahan (MPKS) komited dalam menjayakan program kebersihan iaitu Gotong-royong dan Kempen Beli Balik di RH Park Batu 9 dengan penyertaan pelbagai peringkat umur. Pengerusi Parti Rakyat Bersatu Sarawak (SUPP) Stakan, Dato Sim Kiang Chiok berkata, MPKS telah pun merangka beberapa program yang menfokuskan kawasan komersial dalam Samarahan untuk bersama-sama membawa para peniaga atau rumah kedai tentang kepentingan penjagaan kebersihan persekitaran masing-masing.

“Program ini sekali gus dapat membantu membersihkan kawasan di sekitar komersial. Malah ia juga dapat memusnahkan tempat yang menjadi pembiakan nyamuk aedes dalam kawasan tersebut,” katanya ketika ditemui pemberita dalam program Gotong Royong dan Kempen Beli Balik dan Pemvaksinan dan Perlesenan Anjing di RH Park Commercial Centre, semalam.

Katanya, pihak MPKS telah menyediakan satu ruangan untuk aktiviti pengumpulan bahan kitar semula untuk komuniti setempat termasuk kawasan komersial RH Park. “Ruangan ini disediakan adalah bagi memudahkan penduduk setempat menghantar barangan kitar semula masing-masing. “Selain itu, ia dapat membantu penduduk disekitar mengurangkan jumlah sampah atau bahan buangan dalam kawasan masing-masing, ia dapat ditukarkan dengan hasil pulangan,” katanya.

Dalam pada itu juga, program MPKS turut menyediakan kaunter vaksin untuk haiwan peliharaan seperti anjing dan kucing bagi mencegah penyakit jangkitan rabies. Jelasnya, pihak majlis amat memandang serius berkenaan dengan penularan jangkitan penyakit yang merbahaya tersebut atas faktor perikemanusiaan dan dalam memastikan kebersihan persekitaran di sini sentiasa terpelihara.

See author's posts


Korea Selatan mula stok beras kecemasan

SEOUL: Kerajaan Korea Selatan akan memulakan pembelian beras mulai minggu depan untuk dijadikan stok simpanan kecemasan, selari dengan usaha menghadapi situasi bencana alam dan menstabilkan harga pasaran, lapor agensi berita Yonhap.

Di bawah pelan itu, Korea Selatan akan membeli 340,000 tan beras menjelang akhir tahun ini bersama dengan 10,000 tan untuk bantuan ke luar negara, menurut Kementerian Pertanian, Makanan dan Hal Ehwal Luar Bandar.

Sistem simpanan kecemasan itu dirancang bagi menyimpan stok makanan untuk berdepan kemungkinan bencana alam atau krisis bekalan makanan yang lain.

Kerajaan biasanya membeli sekitar 17 hingga 18 peratus daripada jumlah penggunaan tahunan, persediaan untuk tempoh kira-kira dua bulan.

Justeru, kerajaan berhasrat menyediakan bayaran pendahuluan 30,000 won (US$25.2) untuk setiap guni beras seberat 40 kilogram.

Harga bagi tahun ini belum ditetapkan. Pada 2019 setiap guni beras mencecah 65,750 won.

Korea Selatan turut membeli beras untuk diagihkan ke luar negara di bawah projek Rizab Beras Darurat ASEAN + 3.

Sejak 2017, Korea Selatan telah menyumbang beras kepada Myanmar, Kemboja, Vietnam, Laos dan Filipina di bawah program bantuan kemanusiaan.-Bernama

See author's posts


Rangka kerja pemulihan pelancongan siap – MOTAC

Gedong: Kementerian Pelancongan, Kesenian dan Kebudayaan (Motac) telah menyiapkan rangka kerja pemulihan pelancongan holistik sejajar dengan Pelan Pemulihan Nasional yang diumumkan oleh Perdana Menteri baru-baru ini.

Menterinya, Datuk Seri Nancy Shukri mengatakan rangka kerja tersebut menggariskan tiga fasa untuk membantu mempercepat program vaksinasi di seluruh negara dan seterusnya ‘Program Destinasi Percuma Covid-19’.

“Pelan Pemulihan Pelancongan serta inisiatif yang diambil oleh MOTAC ini boleh menjadi pemangkin buat industri pelancongan dan budaya untuk kembali bangkit, seterusnya membantu negara dalam mempercepatkan fasa pemulihan ekonomi.

“Pada masa sama, saya menggesa seluruh rakyat Malaysia untuk segera mendaftar dan menepati temu janji vaksin bagi mencapai sasaran 80 peratus imuniti kelompok negara, supaya Malaysia bebas daripada wabak pandemik ini,” katanya melalui kemaskini di Facebooknya pada Sabtu lalu

Beliau yang juga Ahli Parlimen Batang Sadong, berkata Program Imunisasi Vaksin Covid-19 (PICK) di Gedong telah berjaya mencapai sasarannya dalam pemberian dosis pertama vaksin Covid-19 di Daerah Simunjan dan Sadong Jaya.

Beliau gembira dengan sambutan positif penerima di sini yang menunjukkan bahawa tahap kesedaran masyarakat terhadap PICK semakin meningkat.

“Saya berpuas hati dengan penduduk di sini kerana sasaran harian 500 penerima dapat dicapai. Kerjasama daripada mereka sangat penting agar proses vaksinasi di negeri ini dapat dilaksanakan dalam jangka waktu yang singkat.

“Sebagai pemerintah yang prihatin, kami ingin memastikan bahawa kekebalan masyarakat di negeri ini mencapai tahap yang meyakinkan.

“Bukan itu sahaja, kita perlu bersedia. Sekiranya kecemasan wabak Covid-19 berakhir pada Ogos, Sarawak perlu bersiap sedia untuk pilihan raya negeri yang boleh diadakan pada bila-bila masa bergantung kepada keadaan, ”tambahnya.

PICK di Daerah Simunjan yang diadakan pada 14 Jun hingga 22 Jun berjaya memberi vaksinasi seramai 6,274 orang yang terdiri daripada barisan hadapan, warga emas dan kumpulan berisiko tinggi.

Oleh JEAKQLEYN YACHO

See author's posts


Covid-19: Catat kes terendah

PUTRAJAYA: Malaysia pertama kali mencatatkan satu angka kes Covid-19 apabila hanya tujuh kes baharu dicatatkan pada pengumuman semalam iaitu yang terendah pernah dicatatkan setakat ini.

Ketua Pengarah Kesihatan Datuk Dr Noor Hisham Abdullah berkata ini menjadikan jumlah kumulatif kes Covid-19 adalah sebanyak 8,329 kes, manakala terdapat 20 kes yang telah pulih dan dibenarkan discaj.

Beliau berkata, ini menjadikan bilangan kebolehjangkitan Covid-19 adalah 1,518 kes dan mereka telah diasingkan dan diberi rawatan.

“Daripada tujuh kes baharu yang dilaporkan, dua kes adalah kes import yang mendapat jangkitan di luar negara manakala lima kes penularan di dalam negara pula adalah dalam kalangan warganegara Malaysia,” katanya pada sidang media harian perkembangan terkini Covid-19 di sini, semalam.

Tambah beliau, tiada kes kematian dicatatkan semalam menjadikan jumlah kumulatif kes kematian wabak berkenaan kekal 117 kes atau 1.4 peratus daripada jumlah keseluruhan kes.

Menjelaskan mengenai kes positif baharu itu, beliau berkata dua kes adalah kes import yang mendapat jangkitan di luar negara manakala lima kes penularan di dalam negara adalah dalam kalangan warganegara Malaysia.

Katanya, daripada lima kes membabitkan warganegara, dua kes ialah kontak rapat kepada kes positif Covid-19 (kes ke-8294) di Sepang, Selangor.

“Selain itu, melibatkan satu kes saringan tempat kerja daripada Kluster Depot Tahanan Imigresen (DTI) Bukit Jalil, satu kes saringan prapembedahan di Hospital Wanita dan Kanak-Kanak Sabah di Likas dan satu kes saringan komuniti di Kota Kinabalu, Sabah,” jelasnya.

Tambah beliau, sehingga kini, sebanyak enam kes positif sedang dirawat di Unit Rawatan Rapi dan satu kes daripada jumlah itu memerlukan bantuan pernafasan.

Dr Noor Hisham berkata, Kementerian Kesihatan akan terus memantau perkembangan kejadian jangkitan di dalam negara dan juga luar negara melalui maklumat yang diperoleh daripada pihak Pertubuhan Kesihatan Sedunia (WHO).

“Orang ramai akan sentiasa dimaklumkan sebarang perkembangan terkini mengenainya. KKM akan memastikan langkah pencegahan dan kawalan yang sewajarnya dilaksanakan secara berterusan,” katanya.-Bernama

See author's posts


Vietnam kini catat 16 kes positif Covid-19

HANOI: Vietnam hanya mempunyai 16 kes positif Covid-19 pada 6.00 petang 13 Julai, menurut Jawatankuasa Pemandu Kebangsaan untuk Pencegahan dan Pengawalan Covid-19, lapor agensi berita Vietnam (VNA).

Negara ini juga tidak mencatatkan kes baharu dalam tempoh 12 jam lalu, menjadikan jumlah jangkitan kekal 372 termasuk 232 kes import.

Tarikh 13 Julai juga menandakan hari ke-88 berturut-turut Vietnam sifar jangkitan tempatan dan seramai 350 pesakit sembuh dengan tiada kematian.

Semua pesakit berada dalam keadaan stabil. Terdapat 11,256 kontak rapat pesakit atau mereka yang datang dari kawasan terjejas wabak masih dikuarantin di 25 hospital, 10,816 pusat pengasingan dan 415 di rumah atau kemudahan penginapan.- Bernama

See author's posts


MEDAC peruntukkan RM230 juta

PUTRAJAYA: Kementerian Pembangunan Usahawan dan Koperasi (MEDAC) menerusi Suruhanjaya Koperasi Malaysia (SKM) memperuntukkan sebanyak RM230 juta bagi pelaksanaan produk baharu di bawah Tabung Modal Pusingan Suruhanjaya Koperasi Malaysia (TMPSKM).

Menteri MEDAC, Datuk Seri Dr Wan Junaidi Tuanku Jaafar berkata, sebanyak 14,629 koperasi dengan keahlian seramai hampir 6.5 juta orang bakal menerima manfaat daripada pelaksanaan produk baharu ini.

Beliau berkata, lima produk yang dicadangkan untuk dilaksanakan dalam usaha meningkatkan promosi pembiayaan TMPSKM adalah Pembiayaan Koperasi Mikro (MicCoopFi-1), Pembiayaan Lestari (LesFi-1), Pembiayaan Permulaan (SuFi-1), Pembiayaan 100 Koperasi Terbaik (Best100Fi-1) dan Pembiayaan Pembayar Yang Baik (GPMFi-1).

“Pelancaran produk baharu ini diharapkan dapat membantu koperasi dalam membiayai projek berdaya maju daripada kluster mikro sehinggalah kluster besar mendapat manfaat daripada dana TMPSKM yang disediakan oleh kerajaan.

“MEDAC sentiasa prihatin dalam memastikan ekosistem sektor koperasi negara sentiasa konsisten dan dalam masa yang sama membantu meringankan beban kewangan koperasi yang terjejas,” katanya dalam satu kenyataan di sini, semalam.

Wan Junaidi berkata, kelima-lima produk berkenaan diperkenalkan sempena Sambutan Hari Koperasi Negara yang bertemakan ‘Rebuild Better Together’ dan pelaksanaan produk baharu ini adalah mengikut sasaran koperasi yang berbeza.

“Pembiayaan MicCoopFi-1 menyediakan kemudahan pembiayaan mudah kepada koperasi bagi kluster Mikro (perolehan tahunan kurang daripada RM200,000) kepada 50 buah koperasi untuk menjalankan aktiviti baharu atau modal pusingan bagi aktiviti sedia ada.

“Manakala pembiayaan LesFi-1 menyediakan kemudahan pembiayaan dalam bentuk modal pusingan kepada 106 koperasi yang terpilih di bawah Program Desa Lestari di bawah Kementerian Pembangunan Luar Bandar,” katanya.

SuFi-1 pula menawarkan kemudahan pembiayaan kepada 936 koperasi baharu bagi membiayai projek yang berpotensi atau berdaya maju; Best100Fi-1 menyediakan kemudahan atau insentif pembiayaan kepada 100 Koperasi Terbaik Tahun 2020; dan GPMFi-1 bertujuan menyediakan insentif pembiayaan kepada koperasi yang mempunyai rekod pembiayaan yang baik dengan pihak SKM, tambahnya.

– Bernama

See author's posts


Bekalan vaksin dos ketiga, PICK Remaja mencukupi

PUTRAJAYA: Bekalan vaksin Covid-19 bagi program pemberian dos ketiga (dos penggalak) dan pelaksanaan Program Imunisasi Covid-19 Kebangsaan Remaja (PICK Remaja) adalah mencukupi, kata Menteri Kesihatan Khairy Jamaluddin.

“Dari segi bekalan insya-Allah cukup,” katanya dalam sidang media sempena pelancaran PICK Remaja di Sekolah Menengah Kebangsaan (SMK) Putrajaya Presint 8, di sini semalam.

Perdana Menteri Datuk Seri Ismail Sabri Yaakob sebelum ini mengumumkan kerajaan bersetuju melaksanakan pemberian dos ketiga vaksin Covid-19, selepas liputan imunisasi populasi dewasa di seluruh negara melebihi 80 peratus.

Suntikan ketiga itu memberi keutamaan kepada kumpulan berisiko tinggi meliputi anggota barisan hadapan kesihatan, pesakit kurang daya tahan imun, warga emas dengan komorbiditi, serta individu yang tinggal atau bekerja di pusat jagaan jangka panjang.

Khairy berkata, perincian mengenai program dos ketiga akan diumumkan dalam tempoh ‘seminggu dua lagi’.

Ditanya keperluan pemberian dos penggalak bagi vaksin dos tunggal jenis CanSino, Khairy berkata, CanSino telah mengemukakan permohonan kepada Bahagian Regulatori Farmasi Negara (NPRA), dengan menyatakan kemungkinan keperluan untuk dos kedua selepas enam bulan individu menerima suntikan.

Khairy berkata, Kementerian Kesihatan (KKM) akan memantau data dari negara lain yang menggunakan vaksin CanSino untuk mendapatkan maklumat lanjutan, sama ada dos penggalak diperlukan selepas enam bulan.

Beliau juga berkata, tiada masalah dari segi perolehan vaksin jenis CanSino dan Sinovac untuk dos penggalak, kerana kilang pembotolan berpangkalan di Malaysia.

Mengenai perancangan pemberian suntikan vaksin kepada kanak-kanak berumur 12 tahun ke bawah, Khairy berkata beberapa syarikat telah menghantar maklumat ujian klinikal bagi kanak-kanak berumur bawah 12 tahun, namun belum ada vaksin yang diluluskan NPRA untuk mereka di bawah 12 tahun.

Beliau berkata, KKM telah berbincang dengan Menteri Kanan Pendidikan Datuk Radzi Jidin mengenai cara-cara pembukaan tadika dan sekolah rendah, dengan memastikan persekitaran yang selamat.

Beliau berkata, strateginya adalah memastikan semua petugas di tadika dan sekolah rendah termasuk guru, pengendali dan pekerja, lengkap vaksinasi.

“Itu cara terbaik yang boleh kita lakukan sekarang dengan Prosedur Operasi Standard (SOP) yang akan dikuatkuasakan Kementerian Pendidikan, sehingga mendapat kelulusan penggunaan vaksin untuk kanak-kanak berumur bawah 12 tahun,” katanya.

Turut hadir pada pelancaran PICK Remaja itu ialah Radzi dan Timbalan Menteri Kesihatan Datuk Dr Noor Azmi Ghazali yang juga penyelaras PICK Remaja. – Bernama

See author's posts


PPRMS tingkatkan keselesaan kediaman rakyat

BINTULU: Program Projek Penambahbaikan Rumah Rakyat Miskin Sarawak (PPRMS) yang diperkenalkan oleh Kerajaan Sarawak banyak memberi manfaat dalam membaik pulih rumah bagi menyediakan kediaman yang selesa kepada penduduk setempat.

Ahli Dewan Undangan Negeri (ADUN) Samalaju, Majang Renggi berkata, projek terbabit giat dilaksanakan di bawah DUN berkenaan.

“Pelbagai program pembangunan yang telah diperkenalkan oleh kerajaan dalam usaha membangunkan dan meningkatkan kesejahteraan hidup rakyat,” katanya.

Beliau berkata demikian pada Program Santai bersama penduduk dan penyerahan siap projek kepada penduduk Rumah Benet Umban di Sepadok, Bintulu.

Dalam pada itu, Majang berharap penduduk setempat dapat memberikan kerjasama padu kepada agensi kerajaan dan swasta dalam membolehkan perancangan pembangunan di Samalaju direalisasikan.

“Dengan kerjasama di antara kita semua membolehkan setiap perancangan dapat dilaksanakan dengan sebaik mungkin.”

“Saya berharap dengan hubungan baik dan kukuh oleh semua pihak akan membawa manfaat kepada semua,” katanya.

Terdahulu Tuai Rumah Benet dalam ucapannya berkata bahawa beliau berterima kasih kepada Majang kerana membawa banyak perubahan dalam membangunkan penduduk di kawasan Samalaju.

“Saya amat gembira dan terharu kerana banyak bantuan yang disalurkan oleh kerajaan menerusi pihak wakil rakyat (Majang Renggi),” katanya.

Turut hadir Penghulu Man Imbak dan Pengerusi Persatuan Tuai Rumah Kawasan Samalaju-Bintulu, Tuai Rumah Galin Andam.

Oleh Ellie Edward

See author's posts


Hobi bekebun mayuh penguntung

BEKEBUN menggal mit di laman rumah udah lama nyadika pengawa dikereja mensia mayuh. Sekalika nya di kandang endur genturung pendiau, rumah panjai tauka di kandang endur berumah.

Pekara ti ngasuh orang nya mayuh bekebun, nya faktor ekonomi enggau hobi kelebih agi kena ngisi maya lepa.

Enda kurang nya orang ke rindu bekebun ngulihka utai tanam ke agi baru diambi sereta bepengerai, kelebih agi utai tanam diri empu nadai ngundan rachun indu utai tauka baja kimia.

Ke selama nya sayur dipilih ketegal nya muntang dikereja sereta jampat diketau enti dibandingka enggau utai tanam bukai.

“Enti bisi kebun kitai empu, kitai enda kelalu irau bekaul enggau pengelikun sayur ke diempa ketegal kitai nemu bansa sereta pemayuh baja ke dikena. Indah pengawa bekebun tu manah ungkup pengerai enggau mega rampa menua,” ku raban Kunsil Direktor Gerempung Orang Bekebun Kandang Menua Mukah, Manuchihr Smith.

Ku iya, enti aktiviti bekebun chara menggal mit tu diperambu enggau betul, iya deka ngemansutka asil ungkup diri sepemanjai taun. Nengah chara tu, belanja rumah tangga ulih dikelimat.

Manuscihr nambah, bekebun chara umbas pakai diri empu mega ulih meri penatai pemisi ungkup diri sebilik.

Keba nya, iya temegah meda hobi manahka pengerai sereta meri penguntung tu udah lama bisi di Mukah, kelebih agi udah Program Bumi Gadung dipejalaika lebih sedekad ke udah.

Ninjau sejarah iya, Menteri Besai ke suba, Tun Abdullah Ahmad Badawi nguna jaku  ‘Bumi Gadung ’ bekaul enggau  program ke dulu menya dikumbai  ‘Bup Gadung ’ ulih Opis Betanam Betupi Negeri.

Iya ditangkan ulih mayuh bengkah program ke ngembuan tuju kena meransang sereta nerenak pengerindu pengawa betanam betupi menggal mit di belakang rumah tauka endur lapang ke besemak.

Ngembuan tuju kena ngelempungka tating penusah ba belanja ketegal peniki rega sayur ke enda ulih diseliah kenyau ari sedekad ke udah, sekeda chara betanam ke manah nya ungkup orang ke diau di Bandar enggau luar Bandar iya nya Hidroponik enggau  Fertigasi  ke enda begunaka tanah ke luas.

Siku ari peranak di sebuah taman berumah ditu madahka betanam ungkup diri empu nya ketegal kitai ulih milih bansa sayur ke dikerindu ati diri.

“Ambika banding enti kitai rinduka sayur sawi, terung, timun enggau ke bukai nya, kitai ulih nanam semua utai nya chara menggal mit, sepun tauka dua pun ungkup sebansa masin-masin. Kitai tau nanam lada, limau, serai, kunyit, lia enggau ke bukai. Aku kekadang enda nemu berapa rega utai tanam nya di jual di pasar ketegal teleba nanam barang ke guna di dapur nya diri empu,” ku iya.

Kelimpah ari sayur, utai tanam ke suah ditanam di belakang rumah di Pelilih Mukah iya nya rungan, limau kasturi, nyiur kapal, pisang enggau buah naga.

Ba orang ke kreatif, penanggul kandang endur ke sempit enda nagang sida betanam ketegal ulih nguna kontena baka tin, butul enggau utai bukai ke digitang di balkoni rumah tauka di tebing rumah.

Menteri Pengelantang Pendiau, Pengelantang Komuniti, Indu , Ruang Bilik enggau Pemansang Anak Mit, Dato Sri Fatimah Abdullah kala nyebut sesiku kitai patut ngembuan runding dalam ati kitai empu kena nambahka pentai pemisi kena ngelempungka tating penusah peniki rega barang ke semampai niki.

Nya alai, iya meransang peranak di Sitak Kunsil Negeri Dalat betanam di laman rumah ke guna diri empu kena ngurangka belanja sida.

“Betanam ungkup guna diri empu enti bisi lebih tau dijual. Tu semua tau digaga nyambil tauka penuh maya,” ku iya.

See author's posts


England gigit jari

AL KHOR: Tandukan Olivier Giroud 12 minit sebelum tamat permainan mengekalkan misi mempertahankan kejuaraan Perancis di Piala Dunia dengan kemenangan 2-1 ke atas England pada suku akhir.

Aurelien Tchouameni meletakkan Perancis di depan dengan rembatan padu pada minit ke-17 tetapi kemudian dia mengasari Bukayo Saka pada minit ke-54 dan memberikan penalti kepada England.

Penyerang Harry Kane menyempurnakan sepakan berkenaan, menewaskan rakan sepasukan Spurs di gawang Perancis, Hugo Lloris untuk gol penyamaan England.

Giroud menanduk gol kemenangan hasil hantaran Antoine Griezmann tetapi England sekali lagi diberikan sepakan penalti enam minit sebelum tamat permainan.

Kane yang menyamai rekod jaringan terbanyak Wayne Rooney untuk England pada 53 gol, tampil mengambil sepakan berkenaan, namun sepakannya melambung tinggi.

Perancis akan bertemu Maghribi di separuh akhir Rabu ini selepas pasukan Afrika Utara itu menewaskan Portugal 1-0.

See author's posts


142 ditangkap di seluruh Sarawak

CONNIE CHIENG

KUCHING: Seramai 142 orang ditangkap di seluruh Sarawak kerana mengingkari Perintah Kawalan Pergerakan (PKP) pada 15 April.

Timbalan Pesuruhjaya Polis Sarawak, Dato’ Dev Kumar berkata, Serian mencatat jumlah tertinggi dengan 28 tangkapan, diikuiti Padawan (21), Sibu (18), Bintulu (17), Kuching (16), Samarahan (11), Miri (8), Sarikei (7), Limbang (5), Song (4), Sri Aman, Betong dan Meradong (2 masing-masing) dan Lundu (1).

“Jumlah keseluruhan tangkapan mencatat 775 orang setakat ini manakala 733 orang dikompaun dan 484 orang didakwa,” tegas beliau.

Dev Kumar berkata, bermula 15 April, mereka yang mengingkari PKP tidak lagi akan dikompaun tetapi akan ditangkap dan ditahan di lokap masing-masing. Jika tidak ditahan, suspek akan dibebaskan dengan ikat jamin.

Kertas siasatan kemudian akan dirujuk kepada pendakwa raya untuk keputusan sama ada untuk mendakwa atau tidak. Jika disabit kesalahan di mahkamah, tertuduh boleh didenda tidak melebihi RM1,000 atau penjara tidak melebihi enam bulan atau kedua-dua sama sekali.

Dev Kumar menyeru orang ramai supaya mematuhi PKP peringkat ketiga bermula 15 hingga 28 April. Beliau berkata polis tidak hanya akan beroperasi menerusi sekatan jalan tetapi turut membuat rondaan di kawasan-kawasan perumahan.

Beliau memberi amaran bahawa pihak polis akan terus membuat tangkapan terus kepada sesiapa yang mengingkari PKP tanpa sebarang amaran atau nasihat.

See author's posts